Kisah Dua Rabbi Yahudi Yang Mempertahankan Kaabah Dari Dirobohkan

Istilah ‘agama Samawi’, agama dari langit, atau agama Ibrahim (Abrahamic) merujuk kepada agama-agama yang berasal dari mereka yang mengikuti ajaran tauhid yang dianjurkan oleh Nabi Ibrahim a.s.

Terdapat tiga agama utama bersumberkan dari tradisi dan keturunan Nabi Ibrahim iaitu Agama Yahudi, Kristian, dan Islam. Orang Yahudi dan Kristian berkongsi asal usulnya dari anak kedua Nabi Ibrahim, iaitu Nabi Ishak a.s. manakala orang Islam atau bangsa Arab berasal dari anak pertamanya, Nabi Ismail a.s.

Prinsip utama ketiga-tiga agama ini asalnya tidak jauh berbeza iaitu tauhid atau mempercayai bahawa Tuhan itu hanya satu, dan mereka percaya kepada garis keagamaan yang mengalir dari da.ra.h Ibrahim.

Walau bagaimanapun, berlaku terlalu banyak penyelewengan terhadap kitab-kitab yang asli kecuali al-Quran, yang menjadikan ketiga-tiga agama ini akan selama-lamanya saling bertentangan tentang ajaran manakah yang paling benar.

Banyak peper.an.gan pernah berlaku di dalam sejarah yang melibatkan konflik agama. Antara yang paling popular adalah Pera.ng Salib menentang Islam di Tanah Suci Baitulmaqdis.

Walaupun permusuhan ini tidak pernah tamat, bahkan semakin teruk apabila memasuki era moden, ada waktunya muncul titik persamaan di antara agama-agama Samawi ini.

Sebagai contoh, ikatan persamaan inilah yang menyebabkan munculnya kisah tentang dua rabbi Yahudi melindungi Kaabah, seperti yang diceritakan oleh Ibn Kathir, sejarawan dan ilmuwan Muslim yang sangat berpengaruh.

Kisahnya bermula dengan kerajaan Himyar yang telah pun dilupakan. Semasa abad ke-2 Masehi, sebahagian besar dunia dilanda pergolakan pe.ra.ng, dan dengan pergelutan berterusan untuk meneruskan hidup yang mendominasi keperluan pengetahuan dan pemahaman, budaya di seluruh dunia terutamanya di dunia Arab, dipenuhi dengan cara hidup songsang, kepercayaan tahyul, generasi buta huruf, dan kebodohan. Dalam Islam, zaman ini dikenali sebagai zaman Jahiliyyah.

Himyar adalah sebuah kerajaan pagan yang kuat dan berpusat di wilayah Yaman moden. Ketika mereka memulakan penak.lukan wilayah-wilayah di sekitar mereka dan mula berasimilasi dengan budaya yang berbeza-beza, mereka menyerap struktur agama Yahudi untuk memastikan perpaduan di kalangan mereka.

Ini memberikan orang Yahudi kekebalan budaya di beberapa wilayah Arab, terutamanya di wilayah Hijaz, atau dikenali sebagai wilayah barat Arab. Mereka mendirikan sebuah kota berhampiran Mekah, yang diberi nama Yathrib. Ini adalah konteks yang disusun sebelum kedatangan Nabi Muhammad S.A.W. dan kemunculan Islam.

Ibn Kathir adalah salah seorang ilmuwan Islam yang terkenal, dan tafsiran Al-Quran nya diterima secara meluas di kalangan masyarakat Islam. Dia menceritakan kisah para rabbi berdasarkan surah Ad-Dukhan ayat ke 44:37.

“(Mengapa mereka masih berdegil dalam kekufurannya?) Adakah mereka yang lebih kekuatan dan kehandalannya atau kaum Tubba dan orang-orang yang terdahulu dari mereka? Orang-orang itu semuanya Kami telah binas.akan, kerana sesungguhnya mereka adalah orang-orang yang berdosa.”

Tubba adalah istilah yang merujuk kepada orang-orang Saba dan Himyar.

Kisahnya mengatakan Raja Tubba tiba melalui wilayah Hijaz bagi melaksanakan penakl.ukan,  dia menye.ran.g kota Yathrib dan cuba mena.kl.uknya. Namun, dua rabbi yang menemaninya menasihatinya bahawa dia tidak akan dapat menguasai kota itu kerana ia ditakdirkan memiliki nasib berbeza yang tertulis untuknya.

Nasihat para rabbi, serta sikap baik orang-orang Yathrib yang memberikan dia makanan walaupun mereka sedang berpe.rang, telah mengubah fikiran Raja, dan dia memutuskan untuk pulang. Dalam perjalanan pulang, dia melalui kota Mekah.

Menjadi satu tradisi di zaman jahiliyyah di Mekah untuk menyimpan berhala di Kaabah.  Berhala-berhala itu akan dihiasi dengan alat sembahan yang dibawa oleh orang ramai untuk meminta pertolongan dari para Dewa, dan selalunya, alat sembahan ini berbentuk emas atau barang berharga yang lain.

Raja ingin menawan Kaabah dan mahu membakar binaan itu hingga hangus. Ketika dia memberitahu hasratnya kepada para rabbi, mereka berhujah dengannya dan membuatkan Raja itu setuju untuk tidak menyentuh Kaabah.

Mereka percaya bahawa dalam kitab suci mereka mengatakan bahawa seorang Nabi akan dilahirkan di kota itu yang akan membawa ajaran sebenar untuk seluruh umat manusia hingga akhir zaman. Raja menghormati pandangan para rabbi, jadi dia hanya akam melalui Mekah.

Peradaban hari ini telah maju ke tahap yang tidak disangka yang tidak pernah difikirkan oleh manusia dari zaman berabad-abad lalu. Semakin jauh kita melihat ke belakang, semakin banyak kegelapan yang kita lihat dalam sejarah dunia. Zaman Pencerahan dan zaman Renaissance membawa pengetahuan dan keindahan kepada dunia, dan revolusi industri membawa lambang ketamadunan ke dalamnya.

Namun, adakah kita merasakan diri kita lebih baik daripada orang-orang pada zaman Jahiliyyah? Apa bezanya kita hari ini dengan mereka jika kita semakin berundur ke belakang kerana mengejar kemajuan, sedangkan mereka maju ke hadapan meraikan kemunculan Nabi Muhammad S.A.W. lalu memeluk Islam.

Kita menggunakan teknologi yang kita cipta untuk membuat sen.jata pemus.nah besar-besaran untuk saling mengancam dan membu.nu.h. Kita semakin meninggalkan agama kerana pemikiran bahawa manusia harus meninggalkan agama dan tradisi yang ketinggalan zaman dan bangkit menjadi satu peradaban global, namun kita terus membu.nuh dan menghina agama sendiri dan agama orang lain.

Kisah tentang dua rabbi Yahudi mempertahankan Kaabah menjadikan konflik berterusan antara Yahudi dan Muslim ke dalam satu perspektif yang jelas.

Begitu juga apabila orang Islam mena.klu.ki kota Baitulmaqdis, tiada da.rah penganut agama lain yang ditumpahkan. Berabad lamanya orang Islam, Yahudi, dan Kristian boleh hidup berdampingan di dalam kota yang sama, beribadat di rumah ibadat masing-masing, namun hidup aman damai beratus tahun lamanya di bawah pemerintahan Islam, sehinggalah lahirnya Zionis.

Hari ini kita boleh melihat mana-mana perjuangan atas nama agama seringkali bertentangan dengan tradisi nenek moyang mereka, tradisi yang mereka perjuangkan untuk melindunginya namun pendekatan jauh berbeza. Sekiranya kita tidak mahu belajar dari sejarah, bagaimana kita boleh menganggap diri kita sebagai manusia bertamadun?

RUJUKAN:

Ibn Kathir’s Tafsir Narrates How Two Jewish Rabbis Respected and Protected the Kaabah


Apa Yang Menyebabkan Krisis Ekonomi Paling Teruk (The Great Depression) Terjadi?

Amerika Syarikat bangkit sebagai sebuah kuasa besar selepas Perαηg Dunia Pertama. Pencapaian ini berpunca daripada pendirian diambil pentadbiran Woodrow Wilson.

Beliau berusaha sehabis mungkin untuk memastikan Amerika Syarikat tidak masuk dalam peperαηgan. Hanya selepas Telegram Zimmerman barulah pentadbiran Wilson bertindak.

Namun kemenangan ini bagaikan tertangguh sedekad kemudian. 4 September 1929 bermula seperti hari Khamis yang biasa. Ribuan orang kampung masih bergerak ke bandar untuk mencari kerja (Bryan, 2013). Yang ada kerja terus bekerja. Yang tiada kerja merempat di Bandar Raya New York.

Mereka tiada salah dalam apa yang bakal berlaku. Kerana pagi yang sama, ribuan pelabur keluar melαcυrkan ekonomi negara.

Bursa-bursa saham Amerika Syarikat banyak bermain spekulasi. Pelabur membeli saham dengan harapan akan bertambah nilai. Pihak Federal Reserve sudah lama bising pasal hal ini. Namun para pelabur masih beriman bahawa pasaran saham akan kekal membesar secara sendiri.

Tanggapan ini mengundang padah pada hari Khamis itu. Pagi yang elok tiba-tiba bertukar gila, apabila sekumpulan pelabur menjual saham kerana panik. Secara tiba-tiba, satu kumpulan menjadi dua kumpulan sebelum ramai turut serta pakat menjual.

Mentaliti ini membuatkan ramai jual saham. Teknologi zaman itu pula bukannya digital bertelevisyen bagai. Sekarang harga saham terbentang elok untuk semua tengok dengan cepat. Zaman dulu, harga saham ditulis pada kertas telegrafi (ticker tape).

Kira ada mesin mencetak kertas yang akan keluar macam resit pasar raya. Terlalu banyak saham dijual pada hari itu sampai mesin tidak sempat cetak semuanya.

Maksudnya saham ABC dijual pada jam 9 pagi. Pukul 12 petang, saham ABC belum tentu sudah dicetak mesin. Jadi pelabur tidak tahu saham apa sedang dijual dengan harga apa kerana “purata delay” 152 minit (Kelley, 2017).

Sudah dicetak, harga ini perlu diumumkan pula. Pelabur yang tahu pun macam monyet tunggu pelabur lain beli. Pelabur lain pun memberuk sekali.

Tunggu menunggu, akhirnya tiada siapa beli. 152 minit berlalu bagaikan sia-sia. Akibatnya, harga saham tersedia susut nilai kerana tiada permintaan. Sekelip mata, nilai pasaran saham turun 11 peratus (Financial Post, 2011).

Pihak pelabur sempat berpakat untuk merawat lυkα pada pasaran saham ini. Namun lυkα sudah terlalu parah kerana pelabur terlalu panik. Lima hari kemudian, 16 juta saham dijual… sekali gus mengulangi kegilaan hari Khamis. 16 juta jualan… tiada siapa berani beli. Gila tidak?

Sekarang semua sudah faham yang pasaran saham Amerika Syarikat hαncυr lebυr kerana sikap tamak dan panik. Walau bagaimanapun, kehαncυran pasaran saham ini adalah satu tikαmαη pada “perut ekonomi”… pada ketika “tubuh ekonomi” sudah ada banyak tikαmαη lain di dada, pinggang, bahu dan sebagainya.

Peristiwa Wall Street bukan punca The Great Depression. Ia hanya faktor sampingan sahaja. Punca sebenar berbalik pada sikap tamak dan panik.

Selepas Perαηg Dunia Pertama, ekonomi Amerika Syarikat berkembang pesat sampai 1920-an dipanggil “The Roaring Twenties”.

Kepesatan ekonomi Amerika Syarikat menyuburkan pasaran hutang. Ramai memohon hutang kerana banyak kelonggaran bank. Masuk 1930-an, perbelanjaan rakyat (konsumerisme) menurun kerana hutang keliling pinggang (Crafts & Fearon, 2010).

Perkara ini menyebabkan penguncupan dalam industri besi, pembinaan dan kereta.

Mudah kata. Semua unit ekonomi menjadi ranting kering. Peristiwa Wall Street 1929 pula menyαlαkan api pada ranting-ranting tersebut. Akhirnya, ekonomi rαηαp sampai terjadi The Great Depression. Bukan kerana kegagalan sistem kapitalisme. Tetapi kerana apa? Panik dan tamak. Tamak dan panik.

RUJUKAN:

Bryan, D. (2013, November 5). The Great (Farm) Depression in 1920s. American History USA.

Crafts, N., & Fearon, P. (2010). Lessons From the 1930s Great Depression. Oxford Review of Economic Policy. 26 (3): 285-317.

Financial Post. (2011, Oktober 24). The Great (ditapiskan) of 1929, some key dates.

Kelley, P. (2017, Mei 2). Documents that changed the world: delayed stock market ticker tape, October 1929. UW News.


Kebangsatan Bintang 3 Yang Kita Wajib Tahu

Bersempena
dengan bulan kemerdekaan ini, marilah kita hayati kembali peristiwa-peristiwa
berd4rah yang sudah mengorbankan banyak ny4wa dan jiwa nenek moyang kita demi
sebuah keamanan. Telah menjadi kebiasaan bagi kita mengimbau kembali
detik-detik kepayahan dan kesusahan hidup di zaman penjajahan yang pernah di
lalui oleh masyarakat terdahulu terutamanya ketika era pemerintahan Jepun yang
dianggap begitu kejam dan zalim.

Ini mungkin kerana selepas berakhirnya zaman penjajahan Jepun, ia menjadi kemuncak kepada perjuangan pembebasan negara daripada cengkaman kuasa luar termasuk juga pihak Inggeris yang mana nenek moyang kita mahukan kemerdekaan selepas Perang Dunia Kedua berakhir. Namun jangan kita lupa dengan satu lagi ancaman subvesif dari dalam yang turut merobek keamanan tanah air. Ancaman ini adalah tidak lain tidak bukan iaitu fahaman K0munisme yang mana pada ketika itu seolah menangguk di air keruh bagi merealisasikan impian menjadikan Tanah Melayu sebagai negara K0munis di rantau ini.

Mari
kita telusuri sedikit sebanyak perihal siapakah K0munis ini dan apakah yang
telah mereka lakukan hingga meninggalkan luka yang begitu dalam bagi mereka
yang pernah merasai deritanya hidup di zaman darurat dan kekal menjadi parut
dalam lipatan sejarah Malaysia. Parti K0munis China mula ditubuhkan pada tahun
1921 dan kemudian membuat pakatan dengan parti Nasionalis yang diketuai oleh
Dr. Sun Yat Sen, pemimpin gerakan nasionalis di China.

Ideologi
k0munis kemudiannya telah tiba di Tanah Melayu sekitar tahun 1920-an yang bergerak
di bawah parti Kuomintang sehingga tahun 1927. Perpecahan antara Parti
Kuomintang (KMT) dengan Parti K0munis China (PKC) pada tahun yang sama di China
turut memberi kesan ke atas pergerakan k0munis di Tanah Melayu. Kesannya Parti k0munis
Nanyang ditubuhkan di Singapura dan kemudian ejen K0munis Antarabangsa (Comintern) telah menstrukturkan semula
organisasi tersebut dan membentuk Parti K0munis Malaya (PKM) pada 6 April 1930.

Semasa zaman penjajahan Jepun, PKM telah diminta untuk membantu pihak British bagi melawan Jepun. Akibatnya, telah ditubuhkan Malayan People Anti-Japanese Army (MPAJA) untuk tujuan tersebut. Selepas Jepun menyerah kalah pada 15 Ogos 1945, British lewat kembali semula ke Tanah Melayu dan pada ketika itu juga MPAJA yang sudah lengkap bersenjata itu menjadi semakin kuat dan megah.

Peluang itu telah diambil oleh mereka untuk menguasai Tanah Melayu. Dalam masa dua minggu penguasaan MPAJA/PKM itu, dianggarkan hampir 70 % bandar, pekan, kampung seperti Kluang, Muar, Johor Bahru dan Batu Pahat di Johor, Klang di Selangor, Tampin dan Titi di Negeri Sembilan, Bidor, Lenggong dan Kroh di Perak telahpun dilaksanakan pemerintahan seolah-olah rejim k0munis telah berkuasa sepenuhnya.

Pelbagai
bentuk kezaliman seperti p3mbun*h4n, r0mpakan harta benda, sekatan jalan yang
kemudiannya telah mengakibatkan perkelahian antara kaum tercetus terutamanya
orang Melayu dan Cina. Apabila British (BMA) kembali berkuasa, MPAJA telah
dibubarkan pada 1 Disember 1945 dengan persetujuan PKM. Pihak Pentadbiran
Tentera British telah memberikan saguhati kepada setiap gerila MPAJA tanpa
mengira pangkat sebanyak $350 dan satu beg beras serta berjanji akan
mendapatkan pekerjaan untuk memulakan kehidupan baharu.

Lebih kurang 6,800 anggota telah menerima saguhati dan menyerahkan semula senjata. British mengarahkan mereka mengembalikan semua senjata yang diperolehi ketika perang namun kebanyakannya disembunyikan di dalam hutan bagi melengkapi PKM dalam usaha mencapai matlamat mereka untuk menubuhkan Republik K0munis Malaya.

PKM kemudiannya diiktiraf sebagai sebuah pertubuhan yang sah dan hal ini telah membuka peluang yang luas untuk menyebarkan dakyah k0munis dalam pertubuhan-pertubuhan lain seperti New Democratic Youth League (NDYL), General Labour Union (GLU), Parti Kebangsaan Melayu Malaya (PKMM), Malayan Democratic Union (MDU), Malayan Indian Congress (MIC), Hisbul Muslimin dan Saberkas (Kedah). PKM telah menjadi penggerak utama dalam gabungan (PUTERA-AMCJA) Pusat Tenaga Rakyat-All Malayan Council of Joint Action yang mengharapkan gabungan ini dapat merealisasikan impian parti.

Dalam
tahun 1947, kerajaan British menolak usul PUTERA-AMCJA untuk membentuk Perlembagaan
Rakyat dan hal ini telah menyebabkan PKM melancarkan beberapa siri mogok dan
pemberontakan sebagai amaran kepada kerajaan British. Tambahan pula dengan
pengisytiharan Persekutuan Tanah Melayu pada 1 Februari 1948 telah membuatkan
PKM sedar bahawa kerjasama sebelum ini telah gagal dan mereka perlu bertindak
segera untuk melumpuhkan perkembangan sosioekonomi Tanah Melayu.

Kemaraan
k0munis dilihat semakin menjadi-jadi apabila berlakunya suatu insiden p3mbun*h4n
tiga orang Inggeris di dua buah estet getah di Sungai Siput perak pada 16 Jun
1948. Mereka yang terb*nuh ialah seorang pengurus estet di Ladang Ephil bernama
Arthur Walker dan pengurus di estet Sungai Siput bernama John A. Allison
bersama pembantunya iaitu Ian D. Christian. Berikutan daripada peristiwa itu,
Sir Edward Gent telah mengisytiharkan Undang-undang Darurat pada hari yang sama
di kawasan Sungai Siput dan Ipoh. Undang-undang itu kemudiannya telah
diperkuatkuasakan di seluruh negara secara rasminya pada 18 Jun 1948.

Sejak itu, k0munis semakin berani menunjukkan taringnya dan terus-terusan melakukan kek3jaman dan keganasan ke atas penduduk Tanah Melayu bagi merealisasikan impian mereka untuk menubuhkan negara Republik K0munis.

K0munis melakukan pelbagai kerosakan dan kekacauan yang telah membawa kepada kesusahan hidup bagi penduduk Tanah Melayu seperti p3mbun*h4n, pencul*kan, pemb4k4ran kampung-kampung, ladang-ladang getah, dan rumah-rumah ladang.

Antara lain, k0munis turut melakukan sabotaj b0m tangan, peras ugut, merosakkan kemudahan asas seperti paip air, pemutusan talian telefon, tenaga elektrik, memb4k4r bas dan lori serta menggelincir, menembak, mengeb0m dan memb4k4r stesen kereta api.

S3RANGAN K0MUNIS KE ATAS ORANG AWAM
(KES P3MBUN*H4N, PENCUL*KAN, SABOTAJ B0M TANGAN DAN PERAS UGUT)

K0munis melakukan kek3jaman dan keganasan ke atas orang awam dengan pelbagai cara seperti melakukan p3mbun*h4n dan pencul*kan. Kebanyakan mangsa p3mbun*h4n ialah orang Cina dan mereka biasanya dib*nuh dengan cara didit3mbak mati.

Contohnya pada 25 Jun 1948, dua orang adik beradik telah didit3mbak mati di Johor Selatan dan dalam satu kejadian lain, seorang pekedai Cina didit3mbak di Kampung Lama, Gemencheh, Tampin, Negeri Sembilan pada 10 Oktober 1948. Selain itu, k0munis turut menggunakan cara menetak yang mana tiga orang Cina yang ditetak hingga mati telah dijumpai di hutan simpanan Bota berhampiran Tronoh, Perak pada awal Julai 1948.

Dalam pada itu, k0munis telah mencul*k seorang Melayu di Kampung Tampat, Terengganu pada 28 Oktober 1948. Pada 2 April 1949, k0munis telah mencul*k dua orang Melayu di kawasan Batu Sawah, Kuantan, Pahang. Orang India juga tidak terkecuali daripada menjadi mangsa pencul*kan k0munis seperti yang berlaku di Estet Boh, Cameron Highland pada 23 Januari 1949, seorang Kangani (buruh estet) India telah dicul*k dan dicederakan.

Pada 10 April 1951, sekumpulan k0munis telah mencul*k dua orang India dari sebuah estet di Sungai Siput, Perak.  Orang Asli yang tinggal di kawasan pedalaman juga turut menjadi mangsa pencul*kan k0munis seperti yang berlaku ke atas seorang Ketua Orang Asli dan menantunya yang dicul*k ketika bekerja di sebuah Ladang di Lembah Bertam, Pahang pada 27 Februari 1949.

Antara
kek3jaman lain yang suka dilakukan oleh pihak k0munis adalah dengan s3rangan b0m
tangan. Dari 1 Januari 1952 hingga 31 Januari 1954, k0munis telah melakukan sebanyak
18 kali s3rangan b0m tangan antaranya lapan kejadian berlaku di Johor dan tiga
di Negeri Sembilan. K0munis pernah mengeb0m pejabat akhbar Kin Kwok, Ipoh Perak
pada 1 Oktober 1948 yang menyebabkan seorang wartawan bernama Lam Yeah terb*nuh
dan empat orang kerani mengalami kecederaan.

Atas faktor dendam kepada orang Cina yang tidak menyokong mereka, k0munis turut mencampakkan sebutir b0m tangan ke dalam bangunan Dewan Perniagaan Cina di Hale Street, Ipoh, Perak pada 10 April 1949 ketika MCA sedang mengadakan mesyuarat hingga menyebabkan Tan Cheng Lock cedera parah.

Pada malam 5 Julai 1949, seramai 46 orang telah cedera dan empat orang terb*nuh dalam satu kes sabotaj b0m tangan di Sheum Circus, Kampar, Perak dan kes ini dicatatkan sebagai kejadian paling ngeri yang pernah dilakukan oleh k0munis.

K0munis
juga menjadikan peniaga Cina, pengusaha kebun atau ladang, pelombong dan
pekedai sebagai mangsa peras ugut mereka. Sebagai contoh, dua orang pekedai
Cina di Kampung Tawar, Kedah, telah menerima surat peras ugut daripada k0munis
dengan meminta wang sebanyak $1,000 setiap seorang pada Oktober 1948. Manakala
pada 7 Februari 1951, sebuah kedai besi di Perak telah diserang oleh beberapa
orang k0munis kerana keengganan pemiliknya untuk membayar wang perlindungan.

S3RANGAN KE ATAS HARTA BENDA (KES B4K4R
KAMPUNG, ESTET GETAH, LOMBONG TIMAH)

Antara kes b4k4r kampung yang dilakukan k0munis adalah di Kampung Pantai Remis, daerah Sitiawan, Perak pada 26 Julai 1948 yang memusnahkan sebahagiannya dan menyebabkan lebih 500 orang penghuni kehilangan tempat tinggal dan harta benda.

Dalam kejadian lain, k0munis telah memb4k4r Kampung Simpang Tiga, Sitiawan, Perak pada 4 Februari 1950 dan menyebabkan lebih kurang 1,000 orang penduduk kehilangan tempat berteduh. Pada 22 November tahun yang sama, 30 buah rumah setinggan berdekatan Kampung Bukit Selambu, Sungai Petani, Kedah dib4k4r lalu mengakibatkan hampir 200 orang penduduk hilang tempat tinggal dan seorang Cina telah terb*nuh.

K0munis turut merosakkan 15 buah rumah kongsi, tiga buah rumah kontraktor, Sembilan buah rumah asap, sebuah kilang estet, tiga buah bangsal memungkus dan stor serta dua buah sekolah dan dua buah kedai.  S3rangan ke atas estet getah masih lagi berlaku sekitar tahun 1951, antaranya di Kuala Krau, Temerloh, Pahang yang mana k0munis telah membuat s3rangan hingga menyebabkan tempat menyimpan barang dan dua buah rumah kongsi telah terb4k4r. Pada 4 Februari 1951, k0munis telah menakik kira-kira 2,500 pokok getah di Kampung Pondok Limau di Hulu Chukai, Kemaman, Terengganu.

Selain itu k0munis turut menyerang lombong timah dan kejadian yang pertama berlaku ialah pada 1 Julai 1948, Lombong Phin Soon di Batu Gajah, Perak telah diserbu. Dalam kejadian lain pada 26 hingga 28 Oktober 1948, dua buah lombong di Perak telah diletupkan. Seramai 10 orang k0munis telah menceroboh Lombong Timah Pak Long di Kajang, Selangor pada 1950.

Dalam bulan februari 1952, k0munis telah memb4k4r Lombong Boon Fatt dan sebuah bengkel enjin di Perak yang menyebabkan kerugian sebanyak $30,000. Kejadian s3rangan lombong timah ini berterusan sehingga tahun 1956 dan perbuatan khianat ini dilakukan oleh k0munis telah menyumbang kepada kemusnahan harta benda, ny4wa serta mengganggu sumber pendapatan penduduk dan negara.

S3RANGAN KE ATAS KEMUDAHAN ASAS
(SABOTAJ PAIP AIR, ELEKTRIK, TELEFON DAN TELEGRAF)

K0munis
turut mensabotaj kemudahan asas yang diperlukan oleh penduduk seperti paip air
hingga terpaksa menggunakan air hujan dan air perigi untuk kegunaan harian.
Antara kes sabotaj paip air yang dilaporkan ialah di Kajang, Selangor yang mana
kerajaan terpaksa mengadakan satu skim kecemasan dengan mengepam air dari
Sungai Jeloh kerana paip air sepanjang dua batu telah dirosakkan oleh k0munis.
Pihak k0munis juga turut memusnahkan sebuah empangan air berdekatan dengan
Chemor pada awal Oktober 1949.

Sementara itu, k0munis turut meneruskan perbuatan khianat mereka dengan merosakkan wayar pengantar utama dari Kuala Lumpur ke Seremban pada 7 Mac 1949 yang telah mengakibatkan penduduk di kawasan itu terputus bekalan elektrik dalam masa dua hingga tiga hari. Dalam kejadian lain, stesen kuasa Kuala Kubu, Selangor telah didit3mbak oleh k0munis pada 17 Julai tahun yang sama.

Tidak terkecuali, perkhidmatan telefon dan telegraf juga turut menjadi sasaran s3rangan k0munis dalam usaha menyulitkan hubungan penduduk dengan pihak kerajaan. Kejadian sabotaj yang dilakukan oleh k0munis antaranya pada 26 Jun 1948 yang mana seramai 42 orang k0munis telah memutuskan talian telefon di sebuah kampung terpencil di Kuala Krau, Mentakab, Pahang dan kawad telegraf telah diputuskan oleh k0munis di kedua-dua belah jalan di antara Bidor dan Sungkai, Perak pada 15 September 1948.

S3RANGAN KE ATAS PENGANGKUTAN (BAS, LORI DAN KERETA API)

Di
awal pengisytiharan darurat lagi, k0munis telah menyerang dan mensabotaj bas
awam antaranya pada 15 Ogos 1948, 15 orang k0munis telah menahan dan menyerang
sebuah bas di Kampung Luas, Kroh, Perak lalu mencul*k seorang wanita dan
seorang penumpang telah dib*nuh.  Kemudian
satu lagi s3rangan ke atas sebuah lori telah dilakukan pada 15 Januari 1950 di
Jalan Jerantut-Kuantan, Pahang dan merampas barangan makanan bernilai
$1,108.00.

Sekitar
tahun 1950-an, k0munis telah melakukan beberapa siri s3rangan di Tanjung Malim,
antaranya pada 21 Januari 1952, seramai 20 orang pengganas K0munis telah
menyerang Kampung Behrang Ulu dan merampas enam pucuk senapang milik pihak
berkuasa. Tiga orang daripada mereka berjaya dib*nuh dan sehari kemudian,
seramai 20 orang pengganas bertindak menyerang pekerja Jabatan Kerja Raya serta
kad pengenalan mereka dirampas.

Pengganas
K0munis tersebut bertindak memb4k4r lori milik Jabatan Kerja Raya dan kerugian
akibat daripada s3rangan tersebut dianggarkan bernilai $1600. Antara kejadian
sabotaj kenderaan awam yang dilaporkan adalah sehari selepas dua orang
pengganas K0munis mati didit3mbak di Kampung Kelawar yang terletak empat batu
dari Pekan Tanjung Malim. pada 21 Februari 1952, Pengganas K0munis telah memb4k4r
sebuah bas dan merampas kad pengenalan semua penumpang yang ada di dalam bas
tersebut.

Perbuatan khianat k0munis itu ditambah lagi dengan s3rangan ke atas perkhidmatan kereta api dan mereka melakukan s3rangan dalam empat kaedah iaitu mensabotaj landasan dengan memasang bahan letupan, menembak kereta api yang sedang bergerak, memb4k4r stesen dan sistem komunikasi dan menggelincirkan kereta api dengan mengalih landasan atau melonggarkannya.

Dalam tempoh enam bulan darurat diisytiharkan, sebanyak 69 kes kereta api diserang antaranya 10 kejadian pengalihan landasan atau menghalang perjalanan, enam buah kereta api didit3mbak, tiga kereta api peronda dan sebuah kereta api mel malam digelincirkan oleh pengganas K0munis.

Kes sabotaj kereta api meningkat sebanyak tiga kali ganda dalam tahun 1950 dengan catatan sebanyak 368 s3rangan telah dilakukan yang melibatkan 101 kes landasan diganggu, 59 kes penggelinciran, 54 kes kereta api didit3mbak, 47 s3rangan yang merosakkan kepala kereta api dan 14 kes gerabak kerata api dirosakkan.

S3rangan-s3rangan yang dilakukan itu telah menyebabkan penumpang, anggota keselamatan, kakitangan yang bertugas terb*nuh dan mengalami keceredaan. Walau bagaimanapun, k0munis mula mengurangkan s3rangan dalam tahun 1952 hingga tahun 1955 disebabkan kekangan dan ancaman berterusan yang diterima daripada pihak kerajaan. Akhirnya darurat diisytiharkan tamat pada 31 Julai 1960 setelah 12 tahun berlangsung.

KESIMPULAN

Zaman darurat 1948-1960 telah memperlihatkan segala bentuk keganasan dan kek3jaman yang dilakukan oleh pihak k0munis dalam usaha menawan Tanah Melayu sekali gus menubuhkan Republik K0munis Malaya. Mereka mendakwa perjuangan k0munis sebagai perjuangan anti-penjajahan untuk menentang Britih.

Oleh itu, pelbagai usaha telah dilakukan bagi mencapai cita-cita tersebut sungguhpun dengan menggunakan kekerasan, kek3jaman dan keganasan terhadap penduduk tempatan seperti menyerang orang kampung, mencul*k, memb*nuh, memb4k4r kampung, mensabotaj kemudahan awam dan kemudahan asas seperti jalan raya, pengangkutan, bekalan air paip, bekalan elektrik dan alat komunkasi. Hal ini bertepatan dengan falsafah Lenin yang menghalalkan segala cara untuk mencapai sesuatu tujuan.

Namun, perbuatan k0munis ini sesungguhnya telah membawa kepada kesengsaraan dan keperitan hidup kepada penduduk Tanah Melayu pada ketika itu kerana terpaksa hidup dalam ketakutan sepanjang waktu dengan segala kek3jaman dan keganasan yang dilakukan oleh mereka. K0munis bukan sahaja bertindak dengan tidak berperikemanusiaan, bahkan membawa ideologi atau doktrin K0munisme yang tidak mempercayai kewujudan Tuhan dan tidak mengiktiraf sistem beraja.

Fahaman itu sangat bercanggah dengan kepercayaan masyarakat Melayu Islam yang sentiasa berpegang kuat kepada akidah dan kedaulatan kerajaan dan ia dilihat sebagai ancaman nyata kepada warisan Tanah Melayu itu sendiri. Gerakan k0munis kembali berleluasa sekitar 1968-1989 sungguhpun bergerak di dalam hutan.

Ini menunjukkan bahawa mereka sentiasa mencari peluang dalam usaha menghancurkan keamanan negara. Oleh itu, kita sebagai generasi muda janganlah sesekali lupa dengan segala keperitan, kepayahan dan pengorbanan yang telah dilalui oleh nenek moyang kita dalam mempertahankan kedaulatan negara daripada ancaman k0munis ini.

RUJUKAN


Betul Ke Wanita Memilih Harta Dari Rupa?

Salah
satu penemuan yang paling kuat dalam psikologi evolusi adalah pemerhatian
bahawa lelaki dan wanita mempunyai perbezaan dalam memilih ciri-ciri pasangan
yang berpotensi. Dalam banyak kajian di pelbagai negara, ahli psikologi secara
konsisten mendapati bahawa lelaki lebih
memilih rupa berbanding harta, sedangkan wanita lebih memilih harta berbanding
rupa. Tetapi apakah perkara yang menyentuh perbezaan jantina dalam memilih pasangan?
Apakah yang menyebabkan lelaki ataupun wanita mempunyai pilihan sebegitu?

Menurut
evolved
preference theorydari
psikologi evolusi, lelaki mencari wanita
yang sihat dan subur supaya dapat memberikan keturunan yang berkualiti tinggi
untuk mereka. Disebabkan kesuburan wanita meningkat pada umur lewat remaja
dan pada puncak umur pertengahan 20-an, maka lelaki lebih suka pasangan dalam
lingkungan umur itu. Tambah lagi, ciri-ciri
kecantikan feminin seperti kulit yang cerah, rambut berkilau dan lengkuk tubuh
yang cantik merupakan tanda-tanda kesihatan yang baik. Maka, telah menjadi
sifat semula jadi lelaki untuk tertarik dengan ciri-ciri kecantikan ini.

Mengikut
teori ini juga, wanita secara semula jadi lemah dalam mencari sumber hidup.
Mereka secara fizikalnya lemah daripada lelaki, dan pergerakan mereka terjejas apabila
hamil dan membesarkan anak. Oleh itu, wanita
bergantung kepada lelaki untuk menyediakan sumber hidup untuk mereka dan
anak-anak mereka. Sebab itulah wanita lebih mementingkan harta berbanding
rupa dalam mencari pasangan berpotensi.

Walaupun data menunjukkan perbezaan jantina mempunyai pilihan pasangan berbeza adalah kukuh, penjelasan “evolusi” yang piawai (standard) mempunyai masalah. Masalah yang terpenting adalah bahawa penjelasannya tidak cukup selari dengan apa yang kita tahu mengenai evolusi manusia.

Manusia moden muncul kira-kira 200,000 tahun yang lalu, dan mereka hidup sebagai pemburu dan pengumpul makanan dalam sekelompok seratus orang setiap kelompok. Ini adalah tempoh masa di mana setiap pola tingkah laku atau kognitif yang unik manusia akan muncul, dan itulah sebabnya saintis memanggilnya persekitaran adaptasi evolusi (environment of evolutionary adaptedness).

Sekitar
10,000 tahun yang lalu, manusia beralih ke pertanian, dan keupayaan untuk
menghasilkan makanan yang banyak adalah apa yang mendorong kebangkitan tamadun
dan perkembangan pesat teknologi, yang membawa kepada masyarakat perindustrian
moden yang kita hidup hari ini. Namun, apabila manusia beralih dari mencari makanan
ke ladang, unit sosial asas beralih dari kumpulan ke keluarga. Mereka perlu
melakukan perkara ini kerana mereka kini terikat di tanah, jadi perlu ada
peraturan yang jelas untuk siapa yang memiliki dan siapa yang mewarisi.

Pertanian
juga muncul apabila wanita dikuasai oleh lelaki. Dalam masyarakat pemburu dan pengumpul
makanan, wanita mempunyai prestij yang tinggi kerana mereka menyediakan makanan
yang paling banyak untuk kelompok masing-masing. Disebabkan wanita adalah
pengumpul, mereka selalu mengumpul pelbagai jenis makanan seperti sayuran, buah
beri, bijirin, sayur-sayuran berdaun, dan sebagainya.

Sudah
tentu daging sangat berharga, dan telah menjadi tanggungjawab lelaki untuk
memburu haiwan untuk mendapatkan daging. Tetapi dengan hanya senjata primitif,
tidak mudah untuk melakukan perkara itu. Sering kali, lelaki pulang dengan
tangan kosong pada lewat hari dan mereka perlu melayan wanita dengan baik sekiranya
mereka mahu makan.

Oleh itu, jelas bahawa
wanita tidak bergantung kepada lelaki untuk menyediakan sumber hidup mereka
dalam persekitaran adaptasi evolusi.
Hal ini bermakna sepatutnya tidak ada
mana-mana wanita yang berevolusi hari ini lebih memilih lelaki yang mampu
memberikan sumber hidup berbanding rupa. Tambahan lagi, apa sahaja yang
dipulangkan ke tanah itu akan dikongsikan bersama dalam satu kelompok. Maka,
tidak ada perbezaan antara lelaki kaya ataupun lelaki miskin ketika 200,000
tahun yang lalu.

Memang
benar bahawa sesetengah lelaki merupakan pemburu yang lebih baik berbanding lelaki
yang lain. Mereka yang sering membawa
balik daging ke kelompok mereka akan menikmati prestij sosial yang tinggi dan
hal itu telah menjadi tarikan kepada wanita. Ciri-ciri yang menjadikan lelaki
itu pemburu yang baik ialah mempunyai saiz tubuh yang besar, berotot dan
mempunyai tampakan kekuatan pada badan atas. Ini adalah ciri-ciri lelaki yang
kita anggap menarik pada zaman ini. Sekiranya keinginan wanita dalam memilih
pasangan telah berevolusi, mereka sepatutnya akan memilih lelaki yang berbadan
sasa – dan itulah yang wanita akan pilih untuk hubungan jangka masa pendek.

Sebagai
alternatif kepada evolved preference
theory, Alice Eagly dan Wendy Wood mencadangkan teori peranan social (social role
theory) dua dekad yang lalu untuk menerangkan perbezaan jantina yang
diperhatikan dalam memilih pasangan. Mengikut teori peranan sosial, keutamaan wanita terhadap sumber hidup
(seperti harta) berbanding rupa merupakan tindak balas mereka terhadap
organisasi sosial pada zaman ini, bukannya produk dari masa lalu evolusi kita.

Dalam
peralihan dari mencari makanan kepada pertanian, terdapat peralihan dalam
peranan yang dimainkan oleh lelaki dan wanita dalam masyarakat. Menyuburkan
tanah dan menternak haiwan memerlukan tubuh badan yang kuat, tuntas menjadikan
pencarian makanan sebagai pekerjaan lelaki. Peranan wanita pula diturunkan ke
rumah tangga seperti penjagaan anak, memasak dan pembersihan, serta terlibat
dalam industri kotej seperti tenunan dan pembuatan bakul.

Disebabkan wanita tidak dapat lagi menyediakan makanan untuk diri mereka sendiri, mereka terpaksa bergantung pada sumber suami mereka. Tambahan pula, bermulanya pertanianlah kita mula melihat stratifikasi masyarakat antara kaya dan miskin. Apabila tamadun yang rumit mula bangkit, lelaki terkaya tidak lagi menjadi orang yang menyuburkan tanah.

Mereka teridiri daripada pemilik tanah, pedagang, birokrat dan ahli agama – jenis pekerjaan yang tidak memerlukan tubuh badan yang kuat. Jadi wanita terdesak untuk memilih antara lelaki yang kacak dan menjadi miskin ataupun memilih pasangan yang biasa-biasa dan hidup dalam keselesaan.

Menjelang
akhir abad ke-20, wanita telah mencapai kemajuan yang besar dalam mendapatkan
semula kesaksamaan jantina yang mereka hilang ketika kedatangan pertanian. Oleh
itu, teori peranan sosial meramalkan bahawa, keinginan wanita dalam memilih pasangan
akan beralih kepada melihat rupa berbanding melihat sumber hidup (seperti
harta) kerana mereka tidak lagi bergantung kepada lelaki untuk menyediakannya
untuk mereka. Apabila Eagly dan Wood menganalisis data lintas budaya tentang
perbezaan jantina dalam memilih keutamaan pasangan, mereka percaya bahawa
mereka akan menemui corak sedemikian.

Dalam
budaya di mana wanita mempunyai lebih banyak kebebasan ekonomi dan politik,
mereka memberikan penekanan terhadap sumber dan lebih menumpu pada rupa dalam
memilih pasangan. Mereka masih mementingkan harta berbanding penampilan, tetapi
perbezaan antara keduanya tidak begitu ketara. Oleh kerana keterbatasan data
dan persoalan dalam penggunaan kaedah statistik, kesimpulan Eagly dan Wood
telah dicabar dan kebanyakan ahli psikologi lebih cenderung dengan evolved preference theory.

Untuk
menguji lagi teori peranan sosial, ahli psikologi dari University of Glasgow, Benedict Jones dan rakan-rakannya mengumpulkan
lebih banyak data silang budaya dalam tempoh lapan tahun dan menggunakan
prosedur statistik yang lebih canggih daripada Eagly dan Wood. Hasilnya
mengecewakan bagi penyokong teori peranan social. Para penyelidik mendapati
sedikit perbezaan dalam pilihan pasangan untuk wanita dalam masyarakat yang
lebih egalitarian berbanding masyarakat yang lebih tradisional. Dengan kata
lain, keutamaan memilih pasangan tidak jauh berbeza dalam organisasi sosial
yang berbeza

Jadi
bagaimana kita mahu menafsirkan hasil kajian Jones dan rakan sekerjanya? Seperti
yang telah kita lihat, ada sebab untuk kita skeptikal terhadap idea bahawa
pilihan wanita berevolusi dalam memilih lelaki yang mempunyai sumber berbanding
penampilan dalam persekitaran adaptasi evolusi. Sebaliknya, teori peranan
sosial menggambarkan realiti masyarakat moden, menjadikannya lebih munasabah berbanding
penjelasan evolusi.

Masalahnya
mungkin terletak pada cara persoalan yang ditimbulkan. Teori peranan sosial
menunjukkan bahawa keinginan memilih pasangan oleh wanita akan berpindah arah
kepada penampilan berbanding dengan sumber apabila mereka memperoleh lebih hak
kesaksamaan jantina dalam masyarakat. Idea ini bermasalah dengan beberapa
sebab.

Pertama,
walaupun dalam kalangan masyarakat moden yang paling egalitarian seperti
negara-negara Scandinavia, lelaki masih menguasai perempuan secara ekonomi dan
politik. Lelaki memperoleh pendapatan lebih banyak berbanding wanita dalam
jangka hayat mereka. Lelaki mempunyai kedudukan yang lebih tinggi dalam
perniagaan dan kerajaan. Ramai wanita di negara perindustrian moden jauh lebih
baik hari ini berbanding di masa lalu, dan pastinya keadaan mereka lebih baik
berbanding keadaan wanita dalam masyarakat tradisional. Walau bagaimanapun,
masih belum ada tahap kesaksamaan jantina yang biasa dilihat dalam masyarakat
pemburu.

Kedua,
terdapat isu stratifikasi sosial dalam kehidupan moden. Walaupun seorang wanita
berkecukupan untuk sara diri dan anak-anaknya, taraf hidupnya akan jauh lebih
baik dengan pasangan yang juga pencari nafkah yang baik. Oleh itu, kesaksamaan
jantina sahaja tidak mencukupi bagi wanita untuk mengalihkan keutamaan mereka
dalam memilih pasangan yang mempunyai rupa berbanding harta. Jika semua lelaki
memperoleh jumlah pendapatan yang sama dengan wanita, maka wanita pasti akan lebih
mementingkan penampilan berbanding harta kerana harta bukan lagi menjadi isu
buat mereka.

Akhir sekali,
terdapat satu isu yang Jones dan rakan-rakannya kemukakan dalam laporan mereka.
Hampir semua kajian mengenai keutamaan memilih pasangan telah bertanyakan
kepada responden mengenai sifat yang mereka pentingkan dalam memilih pasangan,
dan bukannya melihat siapa yang sebenarnya mereka berkahwin. Apa yang kita mahu
dan apa yang kita dapat dapat adalah dua perkara yang berbeza. Tamabahan lagi,
keupayaan kita untuk menarik pasangan yang berkualiti tinggi menuntut kepada
apa yang dapat kita tawarkan kepada pasangan tersebut. Dalam analisis akhir,
keutamaan kita perlu diselaraskan dengan realiti.

Kesimpulannya, kita masih belum mempunyai jawapan muktamad mengapa terdapat perbezaan memilih pasangan antara jantina. Kecenderungan wanita untuk memilih pasangan yang berharta berbanding penampilan mungkin muncul daripada evolusi masyarakat pemburu. Data daripada bancian wanita moden cenderung menyokong idea keutamaan yang bervolusi (teori peranan sosial), tetapi teori itu bercanggah dengan gaya hidup masyarakat pemburu.

Keutamaan wanita dalam memilih pasangan juga boleh menjadi tindak balas kepada peranan sosial yang diberikan kepada mereka dalam masyarakat moden. Mungkin wanita akan mencari yang berharta jika mereka tidak perlu bimbang tentang kesan ekonomi akibat daripada pilihan mereka. Kajian selanjutnya perlu dijalankan.

RUJUKAN:


Monumen Anti-Cession Sarawak 1948

“SERAHAN Sarawak Haram. Ummat Sarawak Tetap Membantah Kerajaan British Menghapuskan Hak Kebangsaan Dan Kemerdekaan Sarawak Hingga Berjaya” – Monumen Anti-Cession Sarawak 1948

Begitulah yang tertera di dalam tulisan jawi berbahasa Melayu pada satu tiang atau monumen anti-cession Sarawak.  Satu monumen yang pasti ramai antara kita rakyat Malaysia amnya mahupun rakyat Sarawak khususnya langsung tidak mengetahui kewujudannya.  Satu monumen bersejarah kerana ianya menjadi saksi bisu bagaimana 338 orang anak Sarawak yang berhati waja dan cekal membantah sekeras-kerasnya tindakan pentadbiran Koloni Mahkota Sarawak British yang mengeluarkan “Circular No. 9”. Pekeliling ini dikeluarkan bagi menyekat penglibatan mana-mana penjawat awam Sarawak untuk menyertai api patriotisme anti-penyerahan yang kuat berkumandang di bumi Sarawak masa itu.

Menyelusuri sejarahnya monumen anti-cession ini, ianya didirikan pada tanggal 1hb Julai 1948 iaitu lebih kurang 69 tahun yang lalu di satu kawasan rumah yang terletak di Kampung No. 6, Kuching, Sarawak.  Didirikan dengan cara tradisional iaitu seperti mendirikan tiang rumah masyarakat Melayu Sarawak menjadikan ianya begitu ikonik sebagai antara bukti bersejarah perjuangan anak Sarawak memperjuangkan kemerdekaan untuk Sarawak.

Dan apabila kita berbicara mengenai maksud tulisannya sudah tentu kita begitu memahami bahawa 69 tahun bukanlah sesenang itu rajah terakhir Sarawak iaitu Rajah Charles Vyner Brooke yang dikatakan sudah muak memerintah menyerahkan Sarawak yang merdeka sebagai salah satu jajahan Koloni British.  Walaupun tidak disahkan kebenarannya dikatakan rajah CV Brooke menerima pulangan daripada penyerahan itu sebanyak 1,000,000 pound daripada British.  Namun sehingga sekarang ia kekal sebagai hanya satu khabar angin sahaja.

Apa yang menyebabkan rakyat Sarawak bangun menentang pada masa itu adalah kerana Rajah CV Brooke sebenarnya telah memungkiri janji seperti yang terkandung di dalam Perlembagaan Sarawak 1840.  Rakyat Sarawak sentiasa berpegang teguh kepada janji iaitu Sarawak akan dimerdekakan dengan anak watan Sarawak akan mengemudi halatuju sebuah negara bergelar Sarawak jika Brooke sudah tidak memerintah lagi.  Namun tindakan Rajah CV Brooke yang tamak haloba dengan membelakangi rakyat Sarawak dan seterusnya turut memecat Rajah Muda Anthony Brooke sebagai pewaris takhta Sarawak ditentang hebat tindakannya.

Ini kerana menurut apa yang difahami melalui sejarah lebih 100 tahun Sarawak dibawah dinasti keluarga Brooke, Rajah Muda Anthony Brooke adalah individu keluarga Brooke yang berpegang pada janjinya untuk memerdekakan Sarawak.  Malah sepanjang beliau menjadi Rajah Muda di ketika Perang Dunia Kedua berlangsung yang mana pusat pemerintahan Sarawak di luar negara, beliaulah walau dipujuk banyak kali oleh perunding-perunding Koloni British tetap tidak mahu menyerahkan Sarawak sebagai jajahan Koloni British.

Lebih memilukan kerana tidak mahu perancangan licik Koloni British yang ingin menjajah Sarawak, Rajah Muda Brooke pula diharamkan untuk kembali ke Sarawak kerana mereka takut dengan bayangan sendiri akan api patriotisme anak Sarawak terus membara di setiap ceruk rantau wilayahnya.  Malah Koloni British turut pernah mendakwa iaitu di ketika berlakunya tragedi pembunuhan Sir Stewart Duncan oleh pejuang kemerdekaan Sarawak yang syumul iaitu Allahyarham Rosli Dhoby dan rakan-rakan di Rukun 13 pada tahun 1949, Rajah Muda Anthony Brooke dituduh sebagai “Tok Dalang”nya.  Namun sehingga sekarang tiada bukti yang benar-benar berjaya mengaitkan beliau dengan tindakan berani mati tersebut.

Itulah ceritanya di dalam kita cuba memahami tulisan ikonik yang tertera di monumen anti cessionist 1948 tersebut. Kronologi bersejarah mengapa ianya dibuat sedemikian rupa harus difahami dengan terus mengimbau rentetan peristiwa-peristiwa penting di dalam gerakan anti-cession Sarawak dari tahun 1946 sehinggalah 1950.

Yang pasti, monumen anti cessionist 1948 inilah juga menjadi saksi bagaimana di setiap pelusuk jalan utama di Sarawak menjadi lokasi rakyat Sarawak tidak mengira jantina, bangsa dan agama turun berdemo. Ketidakpuasan hati rakyat dilestarikan pada sepanduk dan kain-kain rentang yang dijulang tinggi-tinggi di seluruh bandar utama Sarawak pada ketika itu.  Kuching dan Sibu adalah antara bandar-bandar utama Sarawak yang sinonim dengan ceritera rakyatnya turun berdemo.  Pemuda pemudi anak watan Sarawak menyahut seruan malah tidak terkecuali kaum bapak.  Kaum Ibu pula meninggalkan tugas harian rumahtangga mereka. Anak kecil dibawa bersama bagi melestarikan kesepaduan rakyat Sarawak menentang Sarawak dijadikan jajahan Koloni British.

Selain itu, ianya juga adalah pencetus kepada berkembangnya sekolah-sekolah rakyat di seluruh Sarawak kerana ramai yang meletak jawatan adalah daripada warga pendidik sekolah-sekolah kerajaan. Difahamkan ketika ianya berlangsung sistem pembelajaran di sekolah-sekolah kerajaan hampir lumpuh.  Bagi memastikan pewaris Sarawak tidak leka maka disinilah tertubuhnya sekolah-sekolah rakyat yang didirikan dengan beratapkan daun nipah berdinding dan berlantaikan papan kebanyakannya Dananya ihsan daripada orangramai dan pembinaannya adalah hasil daripada setiap keringat yang mengalir serta kering di tubuh anak Sarawak pada ketika itu adalah bukti bahawa biar apa yang berlaku, pendidikan itu harus diteruskan.

Sekolah-sekolah seperti Sekolah Rakyat Merpati Jepang, Sekolah Rakyat Tupong  serta banyak lagi adalah antara sekolah-sekolah rakyat yang didirikan di ketika berkumandangnya gerakan anti-cession di Sarawak.  Tenaga pengajarnya pula adalah mereka yang sudah meletak jawatan sebagai guru di sekolah kerajaan.  Sistem pembelajarannya mengikut apa yang disesuaikan oleh gurunya bagi memupuk semangat cintakan Sarawak pada masa itu.  Dan yang pasti kesemuanya adalah percuma malah warga pendidik langsung tiada dibayar imbalan atas kerja-kerjanya.

Begitulah signifikasinya apabila kita menyelusuri sejarah satu monumen yang masih lagi berdiri utuh dan dijaga dengan penuh hormat oleh pemilik sebuah rumah tradisional Melayu Sarawak yang sekarang sudah berusia hampir 130 tahun. 69 tahun menjadi saksi atas perjuangan anak Sarawak yang menuntut kemerdekaan dan hak nasional Sarawak dikembalikan dari Kerajaan Mahkota Sarawak British.

Lest We Forget!


Maharaja Jed – Dewa Tertinggi Dalam Ajaran Taoisme

Baik sebagai dewa tertinggi dalam ajaran Taoisme ataupun raja kayangan dalam mitologi China, Maharaja Jed (Yu Huang) merupakan nama yang tidak asing lagi buat Negara Tembok Besar. Beliau turut dikenali dengan beberapa nama lain, antaranya seperti Tiān Gōng dan Yu Huang Shangdi.

Walaupun sosok figuranya dipuja secara khusus, rekod-rekod awal Taoisme langsung tidak menyebut tentangnya – walau sebagai dewa kecil sekalipun. Kedudukannya yang unggul sebagai dewa penting bagi masyarakat China hanya bermula pada zaman Dinasti Tang (618-907 M).

DUA KISAH TENTANG ASAL-USUL MAHARAJA JED

Latar belakang beliau ada diceritakan di dalam dua kisah. Kisah pertama yang membentuk sebuah hikayat masyhur menyifatkan Maharaja Jed sebagai seorang manusia biasa, bernama Zhang Denglai. Denglai bekerja sebagai penjawat awam atau tentera biasa yang hidup sekitar penghujung Dinasti Shang dan awal Dinasti Zhou (c. 1046 SM).

Ketika itu, kesemua pegawai Zhou yang berperanan menggu-lingkan Dinasti Shang dikurniakan suatu gelaran sebagai tanda penghargaan. Satu demi satu gelaran tinggi dikurniakan oleh seorang pegawai penting bernama Jiang Ziya, sehingga akhirnya yang tinggal hanyalah gelaran Maharaja Zed. Ziya berniat mahu memperuntukkan gelaran tersebut untuk dirinya sendiri.

Namun untuk tidak terlalu menampakkan hasratnya itu, beliau mengambil sikap malu-malu kucing. “Deng lai” atau “Sebentar”, kata Ziya sewaktu pegawai-pegawai lain mengajukan gelaran tersebut kepadanya – kononnya untuk membuat pertimbangan sebentar.

Bagaimanapun, Zhang Denglai yang mendengar namanya disebut langsung sahaja mengambil kesempatan dan tampil ke hadapan – tunduk sujud di hadapan Jiang Ziya dan mengucapkan ribuan penghargaan kerana mengurniakan gelaran Maharaja Jed kepadanya.

Perahu tidak lagi dapat diundur. Nak menangguk ikan, tertangguk dek batang. Lain yang diharapkan, lain pula hasil yang datang. Jiang Ziya akhirnya akur kehilangan gelaran Maharaja Jed di tangan Zhang Denglai.

Sementara itu dalam kisah kedua yang mempunyai kaitan dengan Taoisme pula tampil dengan nada berbeza. Dalam kisah ini, Maharaja Jed disifatkan sebagai putera mahkota bagi Kerajaan Kebahagiaan Murni dan Cahaya Perhiasan Samawi.

Kononnya, kelahiran beliau berlaku dengan penuh keajaiban. Memandangkan ketika itu raja sudah lanjut usia dan uzur pula kesihatannya, ratu memanjatkan doa meminta zuriat supaya jalur keturunan mereka tidak terputus. Lantas pada suatu malam, sang ratu bermimpikan Lao Tzu (c. 500 SM) si pelopor falsafah Taoisme. Serta-merta, beliau bangkit daripada lena dalam keadaan hamil.

Sejak kelahirannya, Maharaja Jed menampakkan perbezaan ketara berbanding kanak-kanak lain. Beliau berupaya berjalan dan bercakap pada usia yang sangat awal. Pekertinya juga baik. Beliau gemar menebar budi dan amat penyabar pula orangnya. Usia kanak-kanaknya banyak diluangkan dengan membantu golongan memerlukan dan menghulurkan kasih sayang kepada sesama makhluk.

Sejurus kemangkatan ayahandanya, Maharaja Jed dilantik sebagai maharaja baru. Beliau dengan cermat dan cekap memastikan kesemua rakyat jelatanya mengecapi kebahagiaan dan kemakmuran. Suasana yang sedemikian harmoni berjaya dicapai dalam tempoh beberapa tahun singkat.

Kemudian, Maharaja Jed pun turun takhta lalu membawa diri ke Tebing Harum Lagikan Terang. Di sana, beliau bertapa bagi memupuk Tao di dalam diri. Setelah bertahun-tahun menyendiri, Maharaja Jed akhirnya mencapai keabadian dan diangkat menjadi dewa.

Dalam versi lain yang dipercayai sebagai lanjutan bagi kisah sebelumnya, Maharaja Jed diceritakan berkhidmat sebagai pembantu Yuánshǐ Tīanzūn. Maksud nama Yuánshǐ Tīanzūn boleh difahami sebagai ‘Raja Kayangan Semenjak Azali’. Beliau disifatkan sebagai salah satu dari Tiga Kemenjadian Murni (Sānqīng) dalam ajaran Taoisme. Kononnya, Yuánshǐ Tīanzūn sendiri yang memilih Maharaja Jed sebagai penggantinya sekali gus meraihkannya kedudukan yang tinggi dalam kalangan masyarakat China.

MULA DIPUJA SEBAGAI DEWA TERTINGGI TAOISME PADA ERA DINASTI TANG

Berbicara daripada sudut sejarah, nama Maharaja Jed hakikatnya hanya meniti pancapersada pada zaman Dinasti Tang. Pada era inilah kedudukannya dalam pantheon Taoisme ditinggikan dan seiring peredaran masa, ia diperakui sebagai dewa tertinggi dalam ajaran tersebut.

Sementara itu dalam kepercayaan masyarakat umum pula, Maharaja Jed dianggap sebagai maharaja kayangan yang memerintah sama seperti maharaja di istana. Menurut mereka, beliau muncul menggantikan dewa-dewa lama seperti Tianweng dan Zhang Tiandi yang sebelum ini dipuja sebagai raja kayangan.

Pada era Dinasti Song (960-1279 M), Maharaja Jed diberikan sembah korban khas daripada istana. Beliau turut digabungkan dengan satu lagi dewa tertinggi China, iaitu Haotian Shangdi sekali gus meraihkannya gelaran Haotian Yuhuang Shangdi.

Sesudah berakhirnya pemerintahan Dinasti Song, Maharaja Jed kehilangan statusnya sebagai dewa yang dipuja istana. Sembah kor-ban masih lagi diberikan kepadanya, namun hanya dalam skala kecil. Apapun, Maharaja Jed tetap dianggap sebagai dewa tertinggi bagi masyarakat China.

Pada suatu ketika, beliau bahkan diberi gelaran Qingjing Ziran Juewang Rulai (Raja Murni bagi Pencerahan Alami) oleh penganut agama Buddha. Pengurniaan gelaran sebegini menunjukkan betapa wujudnya kebolehaliran antara ajaran Taoisme dan Buddhisme di China hinggakan dewa dari satu pantheon boleh diasimilasikan ke dalam pantheon ajaran lain.

MAHARAJA JED DALAM KESUSASTERAAN CHINA

Nama Maharaja Jed bukan hanya unggul dek konotasi agama. Beliau juga muncul sebagai watak penting dalam dongeng rakyat dan sastera ulung China. Antara yang paling masyhur tentunya kisah penciptaan zodiak. Kisah ini hadir dalam banyak versi, namun intipatinya tidak lari daripada perlumbaan ke istana Maharaja Jed.

Kononnya, bagi memilih haiwan-haiwan yang bakal membentuk zodiak China, Maharaja Jed memerintahkan seluruh haiwan yang melata di muka bumi supaya berhimpun di istananya. Dua belas haiwan yang paling awal tiba akan dimasukkan ke dalam zodiak, mengikut turutan masing-masing.

Dongengan ini mungkin paling diingati kerana ia menerangkan sebab di sebalik permu-suhan antara kucing dan tikus. Kononnya, kucing dan tikus bersahabat baik sejak sekian lama. Namun, kucing mempunyai tabiat tidur mati. Pada pagi hari perlumbaan, tikus terlalu teruja sehingga terlupa untuk membangunkan sahabatnya itu (versi lain menyatakan tikus sengaja tidak mengejutkan kucing). Rentetan itu, kucing pun keciciran dari dimasukkan ke dalam zodiak.

Di samping dongengan rakyat, Maharaja Jed juga tampil di dalam karya sastera China yang berjudul Journey to the West (Xī Yóu Jì). Karya ini dikarang oleh Wu Cheng’en pada kurun ke-16 Masehi (era Dinasti Ming). Dalam novel tersebut, Maharaja Jed dikisahkan terpaksa menghadapi kerenah Sun Wukong si Raja Monyet.

Sebelum menemui Maharaja Jed, Sun Wukong sudah pun menebarkan onar di Alam Bawah dan juga istana bawah laut Ao Guang (Raja Naga di Lautan Timur). Untuk mengelakkan kekacauan tersebut berlanjutan, Maharaja Jed mengurniakan jawatan Penjaga Kuda Kayangan kepada Sun Wukong.

Pada mulanya, Sun Wukong bersenang hati dengan pelantikan tersebut. Namun selepas mengetahui jawatan itu cumalah jawatan kecil yang tidak mempunyai apa-apa signifikasi dalam kerajaan kayangan, Sun Wukong pun beredar dengan membawa perasaan marah.

Turun dari kayangan, beliau kembali ke Gunung Huāguǒ dan menabalkan diri sendiri sebagai Qítiān Dàshèng (Pendeta Agung Menandingi Kayangan). Dalam erti kata lain, Sun Wukong menen-tang kedudukan Maharaja Jed. Sebagai susulan, bala ten-tera kayangan pun dihimpunkan. Namun, mereka berjaya ditundukkan oleh Sun Wukong dan para pengikutnya.

Habis akal, baru tawakal. Patah pe-dang, baru nak berbincang. Dek tidak mahu kon-flik berpanjangan, Maharaja Jed pun membiarkan sahaja Sun Wukong berlenang dengan gelarannya, di samping turut mengurniakan jawatan Penjaga Kebun Pic Kayangan.

Namun ibarat berhakim kepada beruk, habis kesemua buah pic di dalam kebun tersebut dimakan oleh Sun Wukong. Tidak cukup dengan itu, jamuan yang disediakan juga teruk dibedal. Semuanya gara-gara beliau tidak dijemput sebagai tetamu.

Sesudah itu, beliau sekali lagi lari ke Gunung Huāguǒ. Cuma kali ini, ten-tera kayangan yang dihantar berjaya memberkas Sun Wukong dan mengheretnya kembali ke kayangan untuk dijatuhi huku-man. Namun, dek kerana tubuh beliau tidak lut oleh sebarang huku-man, Sun Wukong pun dikurung di dalam lapan trigram (Ba Gua) selama 49 hari, dengan harapan tubuhnya akan terbakar.

Malangnya, kaedah itu juga tidak mempan. Sun Wukong yang berang lantas menebarkan amuk di kayangan, membuatkan Maharaja Jed kebuntuan. Bantuan Buddha yang berada di Kayangan Barat kemudian diminta. Sun Wukong lantas dipenja-rakan di bawah Gunung Lima Elemen sehinggalah nanti ia akan dibebaskan oleh Tang Sanzang.

MAHARAJA JED SEBAGAI KETUA PEMERINTAH DI KAYANGAN

Sifat Maharaja Jed di dalam Journey to the West menghadirkan dua sisi yang berbeza. Dalam satu keadaan, sifat buruk Sun Wukong seperti kuat cemburu, terlalu terburu-buru, dan panas baran amat menyerlahkan pekerti Maharaja Jed. Namun dalam masa yang sama, Raja Monyet itu juga mendedahkan sifat Maharaja Jed sebagai pemerintah yang kurang cekap sehingga dengan mudahnya keharmonian di kayangan boleh digegak-gempitakan.

Dalam kepercayaan masyarakat umum di China, Maharaja Jed sememangnya dianggap sebagai pemerintah kayangan. Pentadbiran di kayangan dibahagikan kepada beberapa jabatan, dengan setiap satunya dikepalai oleh satu dewa. Jabatan-jabatan ini mencakupi peringkat masyarakat setempat mahupun isirumah.

Oleh kerana itu, setiap masyarakat mempunyai dewa tempatan yang tersendiri dan setiap keluarga pula mempunyai dewa dapur masing-masing. Menurut mereka, dewa-dewa dapur ini akan kembali ke kayangan pada setiap malam Tahun Baru bagi melaporkan segala amal perbuatan mereka sepanjang tahun yang lalu.

Melalui laporan inilah Maharaja Jed akan mempertimbangkan sama ada sesebuah keluarga itu layak dikurniakan keberuntungan atau ditimpa musibah pada tahun mendatang. Kepercayaan ini kemudiannya melahirkan tradisi memberi gula-gula kepada dewa dapur sebagai sogokan, dengan harapan mereka akan bermanis mulut di hadapan Maharaja Jed.

Sebagai kesimpulan, kedudukan Maharaja Jed dalam kepercayaan masyarakat China tidak dapat disangkal sejak zaman-berzaman. Walaupun sosok figuranya hadir dalam bermacam-macam naratif, namanya dimuliakan baik dalam ajaran Taoisme, kepercayaan umum China, mahupun dongengan rakyat mereka – sekali gus menjadi rantaian penting untuk lebih mengenali kebudayaan dalam tamadun Tembok Besar tersebut.

TERJEMAHAN
Wu Mingren. (24 Januari 2021). The Jade Emperor: Taoist Ruler of Heaven – and Celestial Bureaucrat. Ancient Origins


“Membatalkan” HSR KL-Singapura Merupakan Tindakan Keterbelakang!

Belum sempat menarik nafas tahun baru, sudah ada isu yang sangat besar. Kerajaan Malaysia dibawah Dr Mahathir Mohamad sebelum ini telah menangguhkan projek kereta api laju (HSR) yang menghubungkan Kuala Lumpur dengan Singapura.

Pada 31 Mei 2020, Malaysia dan Singapura bersetuju untuk menangguhkan lagi projek ini hingga 31 Disember 2020. Menjelang saja 1 Januari 2021, projek ini kiranya terbatal.

Itulah rumusan paling mudah untuk menjelaskan apa yang telah berlaku. Kedua-dua kerajaan gagal di meja rundingan. Malaysia mahu mengubahkan haluan, yang ditolak Singapura (Rashvinjeet, 2021).

Katanya Malaysia mahu menjimatkan kos, oleh kerana COVID-19. Tetapi sekarang ini jangankan kos – Malaysia perlu membayar pampasan dijangka RM310 juta (Hasimi, 2021).

Memahami Projek HSR

Dunia sekarang ini mahu mengurangkan kebergantungan pada penerbangan udara. Terlalu banyak masa terpaksa diluangkan sebelum sebuah pesawat berlepas.

Contohnya, perjalanan ke lapangan terbang mungkin memakan masa (begitu juga perjalanan ke stesen kereta api).

Tetapi perbezaannya, stesen kereta api tidak perlu ada tempoh singgahan seperti stesen kereta api.

Dan kelebihan stesen kereta api pula lebih menguntungkan kawasan bandar yang tiada lapangan terbang.

Sebab itulah laluan HSR asalnya diseddiakan lapan stesen – Kuala Lumpur, Putrajaya, Seremban, Ayer Keroh, Muar, Batu Pahat, Iskandar Putri dan akhirnya Singapura (Hakem, 2020).

Kos untuk memenuhi 350 kilometer ini dijangka antara RM60 bilion hingga RM70 bilion.

Seringkali kos ini dikatakan tinggi, padahal harganya sangat munasabah kerana kerajaan tidak perlu berbelanja setiap tahun. Hanya sekali untuk membina, kemudian penyelenggaraan.

Limpahan ekonomi daripada projek ini pula jauh lebih menjaminkan. Pelancongan akan melonjak. Bukan setakat pelancong Singapura.

Sesiapa yang mendarat di Singapura, tidak kisah warga negara mana sekalipun, boleh menaiki HSR untuk mengunjungi Malaysia.

HSR juga merangsangkan potensi pembangunan di Bandar Malaysia yang dijangka bernilai RM140 bilion.

Jadi buah fikrah Najib Razak sebenarnya mudah – berbelanja lebih satu dua tahun, meraih manfaat tiga empat dekad.

Tidak mungkin sebuah negara boleh berkembang maju tanpa berbelanja.

Dari segi jangka masa panjang, ekonomi Malaysia menerima limpahan bertrilion dolar yang boleh menjaminkan keberkesanan dan keuntungan bersama.

Tambah pula dengan Singapura sebagai hab perdagangan global. Dengan adanya HSR, manfaat Malaysia melimpah kepada Singapura… dan manfaat Singapura melimpah pada Malaysia, yakni semangat muhibah yang menggalakkan pembangunan bersama.

Terlalu Banyak Persepsi

Kerajaan Malaysia secara zahirnya tidak membatalkan projek ini. Sebaliknya Putrajaya menggantikan HSR KL-Singapura dengan sebuah projek rel Kuala Lumpur ke Johor Bahru.

Peralihan ini sangatlah tidak munasabah, ekoran kos tidak begitu berbeza. Padahal ketika ini Malaysia sudahpun menyediakan laluan berkembar ETS daripada Kuala Lumpur hingga Johor Bahru.

Jadi HSR KL-JB ibaratkan sedang bersaing dengan apa yang sudah tersedia (dijangka siap tahun 2021 ini).

Peralihan ini juga menimbulkan pelbagai jenis persepsi. Jika ETS sudah ada, kenapa perlu ada HSR lagi?

Kepimpinan Negara Yang Menghairankan

Malaysia sekarang ini sedang dibadai dengan dua masalah: COVID-19 dan sikap kerajaan yang suka flip-flop. Dua masalah ini telah memburukkan nama negara pada mata pelabur.

Inilah sebab utama kenapa Malaysia terlepas pelabur-pelabur besar seperti Amazon, Google dan Tesla pada tangan Indonesia (FMT Reporters, 2020).

Singapura berjaya menyuburkan politik tempatan yang berazam untuk membangunkan ekonomi negara. Mencapai kemajuan sahaja tidak cukup buat Singapura – mereka mahu menambah baik lagi.

Malaysia pula sedang kecoh secara berlebihan tentang perkara-perkara tidak relevan: kos terlalu tinggi.

Sedangkan inilah negara yang membina dua menara tinggi dan mengalihkan pusat pentadbiran dengan cita-cita tinggi untuk menggapai kemajuan.

Amat aneh apabila pemimpin yang sama merencanakan kejatuhan dari segi cita-cita.

Setakat ini Jepun sudah banyak dipinang sebagai contoh ikutan. Jepun sendiri mempunyai kereta api begitu laju yang berjaya merancakkan pertumbuhan negara.

Dengan adanya projek seperti HSR, jangan pelik jika penduduk separa bandar dan bandar kecil selamba berulang-alik dengan bandar raya megah. Menetap di Ayer Keroh tetapi bekerja di Kuala Lumpur atau Singapura.

Hari ini impian sebegini sudah dimasukkan dalam bakul sampah… hanya kerana ingin menjimatkan kos. Malaysia telah meletakkan beberapa tapak ke belakang, sementara Indonesia dan Thailand maju ke hadapan.

RUJUKAN:

FMT Reporters. (2020, Disember 14). ‘What’s happening?’ Najib asks as Google, Amazon and Tesla pick Indonesia. FMT.

Hakem, H. (2020, Disember 21). Rail problem with HSR project. The Sun Daily.

Hasimi, M. (2021, Januari 1). Batal HSR: Najib dakwa Malaysia perlu bayar pampasan sekitar RM310 juta kepada Singapura. Astro Awani.

Rashvinjeet, S.B. (2021, Januari 1),. Malaysia, Singapore terminate HSR project. The Star Online.


The Boot Room – Teras Falsafah & Intelektual Liverpool

“Orang yang bijak akan upah orang yang lebih bijak daripada mereka.” (Jurgen Klopp)

Agak lucu bila mendengarnya tapi bila kita lihat kata-kata jurulatih yang dikenali dengan gaya gegenpressing, ia sebenarnya mengimbau satu zaman yang amat dirindui penyokong Liverpool. Satu zaman di mana Liverpool menjadi kuasa besar Eropah pada tahun 60-an, 70-an dan 80-an terima kasih kepada individu-individu ini: Bob Paisley, Joe Fagan, Ronnie Moran dan Tom Saunders. Mereka membentuk satu legenda yang dikenali sebagai The Boot Room.

Sebut pasal Shankly, pengurus legenda ini bertanggungjawab mengembalikan semula kelab kembali seperti sediakala pada tahun 1959 termasuk mengasaskan pusat latihan Melwood yang masih digunakan sehingga hari ini. Walaupun tidak secanggih apa yang digunakan pemain-pemain The Reds hari ini, ia dipenuhi individu-individu yang menjadi tulang belakang kejayaan pasukan berkenaan.

The Boot Room bermula pada pertengahan 60-an apabila Fagan yang turut bekerja sambilan sebagai jurulatih pekerja kilang arak Guinness di Aughton, utara Liverpool. Sebagai bayaran khidmatnya sebagai jurulatih, beliau dibayar dengan beberapa bekas botol stout dan ia disimpan dalam satu biik yang mempunyai almari dua pintu untuk menyimpan but para pemain. Bilik yang terletak di bawah tangga Anfield itu menjadi tempat permulaan The Boot Room. Dan biasanya selepas latihan, Paisley bersama Fagan, Moran dan Saunders bermesyuarat dalam bilik but itu untuk membincangkan pemain, taktik permainan dan cabaran yang menanti Liverpool. Walaupun sesetengah idea itu datang kepada Shankly, beliau bukan sebahagian daripada kumpulan tersebut dan merasakan lebih baik untuk tidak masuk campur.

Bagi yang pernah melihat imej asal The Boot Room, ia kelihatan biasa saja. Pada dindingnya terpampang kalendar model wanita bogel, karpet biasa dan sebuah cerek. Dan bagi yang tidak biasa melihat mereka di Anfield, pasti menyangka Paisley dan rakan-rakannya itu hanya sebahagian daripada kumpulan penjaga stadium berkenaan. Ini kerana mereka sentiasa dilihat membawa banyak kunci di mana kebanyakannya tergantung kepada seluar mereka.

Selepas Shankly bersara dari bola sepak pada tahun 1974 akibat keletihan, kerusi panas Liverpool kini diisi oleh Paisley. Dan tradisi The Boot Room tetap diteruskan tetapi lewat sedikit bagi membolehkan beliau membuat panggilan-panggilan biasa sebagai pengurus termasuk penerima taruhannya. Dan dalam salah satu sesi berkenaan, mereka melihat corak permainan The Reds perlu diubah sedikit jika bermain di tempat lawan. Dan menurut bekas anggota pasukan yang memenangi Piala Eropah tahun 1981, mereka perlu bermain lebih perlahan-lahan dan berhati-hati. Nampak seperti tidak mencabar dan berisiko rendah tetapi pendekatan ini membantu The Red mencapai kejuaraan peringkat benua sebanyak empat kali, sesuatu yang gagal dilakukan pada era Shankly sebelum ini.

Bekas pengurus Liverpool Roy Evans menyertai kelab sebagai pengurus pasukan simpanan pada tahun sama Paisley dilantik sebagai pengurus. Pada usia 25 tahun dan diberi peluang menyertai The Boot Room merupakan satu peluang yang tidak dapat ditolak. Evans amat menyukai mesyuarat pada hari Ahad kerana selepas melihat tahap kecergasan atau kecederaan pemain dan menyusun kit untuk kegunaan hari seterusnya, inilah peluang untuk melakukan refleksi pasca-perlawanan yang berlangsung pada hari Sabtu sebelumnya.

Peraturan The Boot Room:

Salah satu kegunaan bilik berkenaan ialah menulis sesi latihan pasukan secara terperinci dalam satu buku nota berwarna hitam yang dipanggil ‘Anfield bibles’. Buku-buku sebegini sentiasa dipegang oleh Paisley dan Moran sejak dari era Shankly lagi. Antara maklumat yang terkandung di dalamnya ialah sesi latihan, maklumat kecederaan dan maklumat pihak lawan. Bagi bola sepak moden hari ini, semua maklumat sebegini disimpan dalam satu pangkalan data atau lebih terperinci, stor memori kolektif. Apa yang dilakukan kedua-duanya bukanlah asing bagi pengurus seperti Klopp kerana ia juga pernah dilakukan mentornya di Mainz, Wolfgang Frank.

Bila The Boot Room mencapai status legenda atau mistik dalam kalangan penyokong atau pasukan lawan, ia mengundang rasa ingin tahu sesiapa saja yang dijemput mereka. Penyanyi legenda Sir Elton John pernah diberi peluang berada dalam The Boot Room semasa membawa pasukan miliknya Watford bertandang ke Anfield. Beliau pernah bertanya, “Anda ada gin merah jambu?” Paisley lebih suka menjawab, “Maaf, kami hanya ada Export.”

Bagi yang dijemput, ia satu peluang bersama individu di sebalik kejayaan Liverpool. Tetapi bagi Paisley dan rakan-rakannya, ia sebenarnya peluang bagi mereka menambahbaik pasukan termasuk mengambil nota kejayaan pasukan lawan. Dan ini pernah berlaku kepada pengurus legenda Southampton, Lawrie McMenemy semasa dijemput menyertai mereka dalam The Boot Room. McMenemy menyifatkan Paisley dan rakan-rakannya orang paling baik dalam sukan bola sepak tetapi kemudiannya sedar di sebalik tawaran bir dan perbualan kecil, ia sebenarnya satu misi mencari maklumat. Jarang bagi pengurus atau jurulatih pihak lawan menggunakan The Boot Room untuk mencari maklumat The Reds kecuali seorang, pengurus legenda Arsenal Don Howe.

The Boot Room terus menjadi tulang belakang kejayaan Liverpool semasa era Paisley dan Fagan. Dan walaupun ia tidak lagi sehebat dulu selepas kelab diambil alih Sir Kenny Dalglish pada tahun 80-an, ia masih dikekalkan. Pada Dalglish sendiri, tuduhan yang menyatakan beliau merobek kepentingan The Boot Room merupakan satu tuduhan melulu. Beliau menambah, “The Boot Room merupakan satu institusi, sesuatu di mana saya tidak akan campurinya. Tetapi saya tak pernah masuk dalam bilik berkenaan selepas perlawanan berakhir atas satu sebab – saya tak berapa cerdik sangat. Saya tahu apa Ronnie (Moran) dan Roy (Evans) lakukan terhadap para pelawat dari kelab-kelab lain yang dijemput selepas perlawanan. Mereka akan duduk di The Boot Room, berbual-bual sebentar dan menghidangkan minuman kepada jurulatih dan pengurus pasukan pelawat. Tetapi ia memang licik.”

Dan tidak ramai sedar, suasana bola sepak di England sudah berubah pada tahun 80-an dan 90-an. Ia tidak lagi terikat dengan suasana sosialisme seperti yang dirasai The Boot Room, sebaliknya ia bersifat kosmopolitan dan antarabangsa. Justeru, sebarang bentuk latihan atau diet juga amat berbeza. Pada ketika itu, The Boot Room hanya tinggal sekadar nama terutama selepas Graeme Souness mengambil alih sebagai pengurus menggantikan Dalglish pada tahun 1991. Masih ramai yang menyalahkan Souness kerana keputusan merobohkan The Boot Room. Tetapi menurut beliau, ia sebenarnya diputuskan oleh kelab bagi membolehkan bilik media di Anfield dapat dibesarkan mengikut standard Liga Perdana Inggeris.

Hari ini, The Boot Room merupakan sebuah kafe-bar yang bersebelahan dengan Muzium Liverpool F.C di Anfield. Tetapi kepentingannya dalam sesebuah kelab yang kaya dengan tradisi dan sejarah seperti Liverpool terus diperkatakan. Tidak perlu lihat jauh, lihat bagaimana Manchester United bergelut selepas persaraan Sir Alex Ferguson. Walaupun sudah membelanjakan berjuta-juta paun dari segi pembelian pemain dan menyokong pengurus, United terus bergelut sehingga hari ini. Mungkin atas sebab itulah, Manchester City berusaha mengelak situasi Fergie berulang kepada mereka dengan memastikan falsafah kelab sampai dari peringkat akar umbi hinggalah pasukan utama sekiranya Pep Guardiola meninggalkan kelab atau bersara dari Stadium Etihad.

Sementara bagi Liverpool pula, semangat The Boot Room dikembalikan semasa era Klopp. Walaupun mengalami kehilangan Zeljko Buvac pada akhir musim lepas, ia dilihat tidak menjejaskan sedikit pun The Boot Room era Klopp kerana setiap staf mempunyai peranan tersendiri seperti anggota kumpulan muzik dengan Klopp sebagai konduktor yang memastikan perjalanan muzik berjalan lancar.

SUMBER

Herbert, Ian. (2018). Daily Mail. The legend of Liverpool’s Boot Room: Secretive brains trust met in a scruffy Anfield hideaway – filled with crates of Guinness and calendars of topless models – and conquered Europe over and over… so, can Jurgen Klopp follow in their hallowed footsteps? https://www.dailymail.co.uk/sport/football/article-5757489/The-legend-Liverpools-Boot-Room-Klopp-follow-Liverpools-secretive-brains-trust.html


Demi Pendidikan, Wanita Jadi Biarawati Pada Zaman Pertengahan

Semua sedia maklum salah satu kemasukan terbaru dunia filem The Conjuring, The Nun sedang sibuk ditayangkan di pawagam seluruh dunia termasuk di Malaysia. Filem yang menampilkan Demian Bichir dan Taissa Farmiga ini memaparkan asal-usul Valac dan bagaimana ia mengganggu Lorraine Warren (Vera Farmiga) dalam siri filem The Conjuring. Apa yang saya nak sebutkan di sini ialah di sebalik kisah seram menyelubungi biarawati yang dirasuk syaitan, tersirat sebuah kisah bagaimana mereka menjadi ejen ilmu semasa Zaman Pertengahan.

Tidak seperti kaum Hawa lain di tamadun-tamadun lain seperti Tamadun Islam atau Viking yang diberi kebebasan menuntut ilmu dan mendapat hak melebihi kaum Adam, berbeza pula kisahnya di Eropah. Sekiranya wanita mahu menyambung pengajian dalam disiplin ilmu, mahu tidak mahu mereka perlu menyertai gereja dan menjadi biarawati. Mengapa perkara ini berlaku? Selepas kejatuhan Empayar Rom pada abad kelima Masihi, pendidikan bukan lagi menjadi keutamaan kerajaan ketika itu. Sebaliknya, mereka menekankan aspek ketenteraan dan kemahiran berlawan yang dilihat lebih penting bagi menjaga kedaulatan dan kekuasaan sesebuah kerajaan.

Selepas institusi pendidikan dibiarkan terabai selama beberapa abad, peranan institusi tersebut dikembalikan apabila kuasa pihak gereja semakin kukuh di Eropah. Bagi mengisi semula ruang, mereka membangunkan sistem pendidikan bagi tujuan keagamaan. Pihak gereja menjadikan biara-biara sebagai pusat pembelajaran. Namun, tak ramai yang berpeluang menikmati kemudahan sedemikian. Hanya pelajar yang datang dari keluarga bangsawan dan kelas atasan saja yang dibenarkan menerima pendidikan penuh.

Sementara golongan petani dan rakyat biasa pula langsung tidak berpeluang menerima peluang itu kerana selain mengerjakan tanah yang dimiliki tuan tanah mereka, yuran yang dikenakan pihak gereja terlalu mahal untuk mereka melanjutkan pelajaran. Ini kerana sistem pendidikan ketika itu mahukan rakyat biasa dan petani kekal dalam keadaan buta huruf, sekaligus memudahkan golongan pemerintah memerintah mereka tanpa sebarang halangan.

Bagi kaum wanita pula, mereka langsung tidak berpeluang mendapat pendidikan formal terutama sekiranya mereka bertaraf rakyat biasa dan petani. Jika mereka dapat belajar sekalipun, ianya direka bagi membantu mereka menjadi isteri dan ibu yang baik. Ini ditambah pendirian pihak gereja yang melihat golongan wanita lemah dari segi intelektual berbanding golongan lelaki. Dan bagi yang pernah menonton filem The Da Vinci Code, pastinya anda sedar tentang sebutan buku The Malleus Maleficarum dalam adegan diskusi Robert Langdon (Tom Hanks), Sir Leigh Teabing (Sir Ian McKellen) dan Sophie Neveu (Audrey Tautou). Buku tersebut merupakan rujukan pihak gereja untuk memburu dan membunuh golongan yang mengamalkan sihir termasuk kaum wanita. Mana-mana wanita yang terpelajar dan dianggap mengancam idea-idea yang dipromosikan gereja dilabel sebagai sesat dan dihukum dengan pelbagai hukuman yang menakutkan.

Tetapi bagi wanita yang datang dari kelas atasan, mereka diberikan kelonggaran untuk mendapat pendidikan kerana terdapat beberapa kewajipan yang memerlukan mereka celik huruf. Tetapi apa jenis pendidikan yang diterima mereka diterhadkan dan ia dikawal sepenuhnya oleh pihak gereja. Begitu juga dengan biarawati wanita digalakkan menyambung pengajian mereka kerana mereka perlu memahami setiap aspek pengajaran kitab Bible. Jadi tidak hairanlah mengapa kebanyakan cendekiawan wanita datang dari kalangan golongan biarawati. Antara bentuk pelajaran yang diterima biarawati bila mereka belajar di biara ialah membaca dan menulis dalam Bahasa Latin, muzik, pendidikan moral, geometri dan astronomi.

Selain itu, mereka turut melakukan aktiviti pintalan, tenunan dan sulaman yang dianggap sebahagian besar daripada aspek pendidikan dan pekerjaan mereka. Bagi biarawati yang datang dari keluarga yang tidak berkemampuan, mereka dijangka melakukan kerja-kerja yang lebih berat sebagai sebahagian daripada aspek kehidupan beragama mereka. Wanita yang berjaya mendapat pendidikan tinggi akan dianggap setaraf dengan kaum lelaki dari segi kedudukan sosialnya. Biarawati sebegini diangkat sebagai ketua gereja kawasan mereka dan mereka mempunyai kuasa melebihi wanita-wanita lain ketika itu.

Antara cendekiawan wanita yang mendapat pendidikan di biara dan gereja:

SUMBER


Tahap Jangkitan HIV

Virus HIV bertindak dalam beberapa fasa jika tidak mendapat rawatan awal.

Bagaimanapun syukur kepada Tuhan dan terima kasih kepada para penyelidik di mana hasil usaha mereka dengan izin Yang Maha Kuasa ubat bagi mengawal (bukan menyembuhkan lagi buat masa ini) telahpun ditemui. Untuk maklumat lanjut tentang ubat-ubatan ini akan saya sentuh dalam siri yang lain ya!

Jangkitan Tahap Pertama

Jangkitan Akut akan berlaku dalam tempoh 2 hingga 4 minggu jangkitan berlaku. Sindrom-sindrom tertentu akan hadir dan sering dikenali sebagai “the worst flu ever”. Kebanyakkan namun bukan semua yang dijangkiti akan mendapat sindrom-sindrom seperti :

1) demam
2) bengkak kelenjar
3) sakit tekak
4) ruam
5) sakit otot dan sendi
6) sakit kepala

Penyakit-penyakit ini adalah penyakit normal yang menyerang manusia maka tidak hairanlah ramai yang gagal dikesan mempunyai masalah HIV pada peringkat ini.

Sindrom ini dipanggil “accute retroviral syndrome (ARS)” atau Jangkitan HIV Primer di mana tubuh mula bertindak-balas kepada serangan virus ini. Rawatan di tahap ini sangat penting bagi mereka yang berisiko tinggi dan mereka yang terdedah secara tidak sengaja kepada jangkitan.

Apa yang berlaku pada tahap ini?

Tahap ini adalah tahap di mana virus HIV akan menyerang tubuh secara aktif. Virus bijak ini akan menyerupai sel T atau CD4 dan akan memusnahkan ia pada masa yang sama. Kehadiran sel T atau CD4 akan berkurangan secara mendadak.

Kemudian sel T atau CD4 akan kembali menyerang virus HIV bagi meyeimbangkan kembali kehadiran virus ini di dalam tubuh. Proses ini dikenali sebagai “viral set point”

Selepas beberapa ketika sel T atau CD4 akan kembali meningkat tetapi tidak akan kembali mencapai tahap normal (500 counts and above adalah bacaan normal).

Ini juga adalah tahap kririkal di mana pesakit (biasanya mereka belum menyedari yang mereka telah dijangkiti) dengan mudah dapat menjangkiti orang lain kerana tahap konsentrasi virus HIV dalam tubuh mereka adalah sangat tinggi.

Tahap Kedua Jangkitan

Hantaran kali ini akan memfokuskan pada jangkitan tahap kedua dalam permasalahan HIV. Tahap in dipanggil Clinical Latency Stage yg lebih kepada peratus perkembangan virus HIV dalam tubuh penghidap. Ada 2 kemungkinan pada tahap ini iaitu:

1) Tiada apa-apa simptom yang ditunjukkan
2) Simptom-simptom yang minimal yang juga dikenali sebagai Asymptomatic HIV Infection atau Jangkitan HIV Kritikal.

Pada tahap ini kadar pembiakan virus adalah sangat rendah hinggakan ujian asas makmal tidak mampu mengesan kehadirannya.

Bagi mereka yang didalam rawatan dan mengambil ubat-ubatan HAART, pesakit mampu berada di dalam tahap ini untuk satu tempoh masa yang panjang dek kerana kesan ubat-ubatan yang diambil. Risiko untuk HIV menjadi AIDS juga sangatlah rendah pada tahap ini dengan bantuan regim HAART. Tahap ini juga adalah tahap dimana apabila kadar bacaan Viral Load diambil setiap kali TCA, jika bacaan adalah dibawah 20 mata, pesakit dikategorikan sebagai “undetectable” atau pengkelasan terbaru adalah “untransmitable”.

Namun perlu diingatkan masih ada risiko menjangkiti orang lain atau mendapat jangkitan sekunder dari pesakit HIV yang lain jika masih gagal mengubah corak kehidupan.

Sedikit malang buat mereka yang tidak langsung menjalani rawatan atau dalam kebanyakkan kes pesakit mula meninggalkan rawatan, perubahan dari fasa ini ke fasa AIDS boleh berlaku dengan pantas. Pada fasa ini juga bacaan Viral Load akan meningkat dan bacaan sel T atau CD4 akan turun.

Secara ringkasnya bagi penghidap HIV ada dua bacaan darah yang perlu dititikberatkan iaitu :

1) CD4 haruslah tinggi
2) Viral Load haruslah rendah.

Ada juga beberapa ketika bacaan CD4 masih agak rendah namun oleh kerana bacaan Viral Loadnya juga secara relatif rendah, penghidap masih boleh beraktiviti seperti orang lain yang masih sihat.

Sebagai rakan sepenyakit, melihatkan beberapa keadaan di mana rakan saya apabila berada di fasa ini mula meninggalkan rawatan dan ubat-ubatan yang memungkinkan virus itu mampu superceed kemampuan ubat-ubatan anda lebih baik kita meneruskan sahaja rawatan dan ubat-ubatan ini. Biarpun tubuh berasa sihat dan tiada masalah fizikal tetapi secara diam, virus ini akan memakan sistem pertahanan tubuh kita dan menjurus kita kepada fasa AIDS.

Dan saya juga ingin mengingatkan diri saya dan juga sahabat-sahabat yang lain biarpun anda mencuba kaedah rawatan alternatif (sebaiknya dengan bimbingan doktor) jangan sekali-kali meninggalkan rawatan di hospital. Ini kerana jika anda default ubat-ubatan anda pada tahap pertama yang mana ianya ditanggung sepenuhnya oleh kerajaan melalui subsidi (antara perbelanjaan GST yang kerajaan gunakan hasil dari kutipan), ubat-ubatan untuk tahap 2 adalah berbayar! Dan kosnya adalah tidak murah! Seeloknya kekal pada regim ubat-ubatan yang ada dan jika mahu mencuba kaedah rawatan lain tiada masalah. Adalah ingin saya peringatkan hingga saat ini tiada satu bukti saintifik yang membuktikan penyakit ini boleh disembuhkan sepenuhnya.

Tahap Ketiga: AIDS

Accute Immuno Deficincy Syendrome (AIDS), fasa paling kritikal dalam jangkitan HIV. Sistem imun tubuh akan rosak dengan teruk dan mendedahkan penghidap HIV kepada pelbagai jangkitan oportunistik (sila rujuk rajah di bawah). Bagaimana penghidap HIV dikata sudah berapa di tahap AIDS?

1) Bacaan CD4 berada di bawah 200 (200 sel/mm3)

Atau

2) Menghidap lebih dari 1 jangkitan oportunistik pada satu-satu masa tanpa memgira bacaan CD4 penghidap.

Bagi penghidap AIDS, jangka hayat pesakit adalah kira-kira 1 – 3 tahun tanpa rawatan. Jangkahayat ini ada berdasarkan kepada kajian saintifik dan tidak bermaksud mendahului urusan Tuhan dalam menentukan hayat seorang manusia. Jangka hayat pesakit sangat bergantung kepada perawatan yang diterima dan tahap disiplin panghidap dalam pengambilan ubat-ubatan HAART.

Kaedah perawatan yang wujud waktu ini adalah sangat bermanfaat buat mereka yang dikesan awal di tahap HIV namun dengan usaha dan disiplin pesakit AIDS juga mampu menjalani kehidupan yang lebih baik dengan bantuan ubat-ubatan ini. Saya sendiri pada awal diagnos bacaan CD4 cuma 23 tetapi selepas 3 tahun bacaan pernah mencapai 499 dan turun naik bergantung pada faktor persekitaran terutama faktor emosi. (penulis merupakan penghidap HIV)

Kepantasan perubahan dari HIV ke AIDS dipengaruhi oleh beberapa faktor seperti:

1) Genetic makeup
2) Keadaan kesihatan sebelum dijangkiti
3) Pendedahan tubuh kepada jangkitan dan ciri-ciri genetik virus. (harus diingat virus HIV adalah intelligent virus yang sangat beradaptasi dengan persekitaran dengan pantas)
4) Berapa cepat penghidap mendapat rawatan sejak dijangkiti
5) Tahap disiplin penghidap dalam proses perawatan dan ubatan-ubatan
6) Pemakanan sihat
7) Senaman
8) Taubat dan perubahan cara hidup


Venice Ialah Melaka Bagi Dunia Barat

“Whoever is Lord of Malacca has his hand on the throat of Venice” – Tome Pires

Venice disamakan kemakmurannya dengan Melaka. Hal ini kerana Venice merupakan sebuah Kota Pelabuhan terkaya di Eropah kerana kebijaksanaan rakyatnya (Venetian) berdagang dan menguruskan pelabuhan.

Venetian juga merupakan bangsa maritim yang bijak mengaturkan pelabuhannya dan mempunyai kuasa t3ntera laut yang mahir dalam kawalan perdagangan dan ket3nteraan maritim di Laut Aegean dan Laut Adriatik.

Pada dasarnya, Venice merupakan sebahagian daripada Wilayah Itali yang termasuk dalam empayar Byzantine atau Rom Timur. Pada Tahun 814 M, mereka dikurniakan kemerdekaan de facto kerana membantu Byzantine menvmpaskan Charmelagne dalam pertempvran.

Pada Tahun 992 M, Venice mencapai kemerdekaan penuhnya. Venice menjadi pelabuhan pertama ke Eropah Barat selepas keluar daripada kota Constantinople yang menjadi ibu kota Kerajaan Byzantine.

Kedudukan geografi Venice yang strategik membolehkannya menjadi pintu penghubung antara Barat dan Timur Laut Mediterranean dan menjadi pelabuhan entreport yang memasarkan pelbagai produk daripada Timur ke Barat, Selatan (Mesir) ke Utara (Rusia).

Venice menjadi pusat pelabuhan yang terkaya di Eropah. Perkara ini menyamai dengan keadaan di Melaka, pelabuhan terkaya di Timur. Oleh itu, Venice ialah Melaka di Barat.

Venice terlindung daripada s3rangan mvsuh kerana ia terletak di antara dua lagun berlumpur yang tidak subur. Venice juga berdiri di atas tanah paya bakau yang berlumpur. Keadaan ini sama seperti Melaka yang mana pertahanan semula jadinya ialah paya bakau yang menutupi pasar Melaka di kawasan Upeh.

Venetian turut mendapat per$aingan dengan beberapa buah negara kota Itali di sekelilingnya seperti Genoa dan Seranica. Beberapa kali kota Venice cuba dicerob0hi oleh mvsuh-mvsuhnya, namun hanya dua kali sahaja t3ntera mvsuh berjaya menembusi pertah4nan Venice di lagun berlumpurnya.

Genoa yang menjadi peny4ing terhampir Venice di Laut Mediterranean menjadi lvmpuh dan hilang fungsi persaingannya setelah mereka kehilangan t3ntera laut mereka dalam serbvan ke Kota Venice.

Kekuatan t3ntera laut Venice ini menyebabkan pedagang lebih selesa berlabuh di pelabuhannya dalam perjalanan ke seluruh Eropah Barat. Semua barangan dari dunia Timur ke Barat dan dari Barat ke Timur mestilah melalui Kota Venice.

Keadaan ini menyamai Melaka kerana Melaka menjadi pelabuhan enterport terbesar di dunia Timur kerana kekvatan t3ntera laut Melaka dan kebijaksanaan pemerintah Melaka mengurus tadbir perdagangan di Melaka.

Kehebatan t3ntera laut Venice di Laut Mediterranean menyebabkan mereka sangat digervni. Sultan Muhammad Al-Fatih turut menggervni kredibiliti tentera Laut Venetian apabila diberitakan 40 buah kapal Venetian dalam perjalanan ke Constantinople semasa serbvan Uthmaniah ke kota tersebut (namun, kapal-kapal tersebut terlewat beberapa hari sebelum jatvhnya Constantinople).

Kota Venice menjadi kaya-raya dengan mengawal perdagangan antara Wilayah Eropah dan Levant. Semasa p3rang salib pertama, 200 buah kapal Venetian digunakan untuk men4kluk kota Baitul Maqdis, termasuklah kapal-kapal yang dileraikan kayunya untuk dibina jentera s3rangan (C4tapult).

Pada kurun ke-12 M, Kota Venice semakin makmur dengan pembinaan limbungan kapal yang sangat besar dan boleh membina atau membaiki 200 kapal dalam satu-satu masa. Limbungan tersebut dinamakan Venetian Arsenal.

Menerusi kekvatan t3ntera lautnya juga, Venice berjaya mengawal perdagangan di seluruh bahagian Timur Laut Mediterranean dan perniagaan pertukaran barangan bermula di Venezia untuk menyokong aktiviti perdagangan seluruh Eropah.

Venetian turut menerima hak eksklusif yang tinggi untuk berdagang di pelabuhan-pelabuhan Byzantine serta kapalnya sering digunakan oleh empayar Byzantine sebagai t3ntera laut bagi meningkatkan keselamatan di Timur Mediterranean.

Peningkatan Kuasa Venetian Sebagai Sebuah Empayar

Pada penghujung kurun ke-12, Venetian diminta untuk membawa t3ntera salib dalam misi P3rang Salib Keempat. Namun, mereka tidak mampu membayar kos pengangkutan yang disediakan.

Natijahnya, Venetian mengarahkan T3ntera Salib membantunya mengambil semula Kota Zara yang member0ntak terhadap mereka dan mereka berjaya menawan kota tersebut. Seterusnya, Venetian dan T3ntera Salib dari Perancis men4wan Constantinople dan menj4rah kota tersebut pada Tahun 1204 setelah Kaisar Alexios IV Angelos mungkir janji dengan mereka.

Venetian berjaya membawa pulang empat kuda gangsa yang menjadi trofi paling bermakna buat mereka. Arca kuda gangsa itu dibina sejak dari zaman Alexander Yang Agung lagi.

Perpecahan Byzantine yang berlaku selepas penj4rahan Constantinople dengan empayar Byzantine terpaksa bergerak ke Iznik (Nicaea) sementara Tentera Latin Salibiah membentuk Empayar Latin di bahagian Barat Selat Bhosporus.

Venetian menerima banyak lokasi strategik di Laut Aegean, termasuklah Pulau Crete dan Euboea. Kepulauan Aegean membentuk Wilayah Venetian di Archipelago.

Pada kurun ke-14 M, Venice mengalami kesukaran apabila Kerajaan Hungary mencampuri urusan Venetian dengan cubaan memerdekakan Kota Zara daripada pengaruh Venice, namun mereka berjaya dik4lahkan.

Melihatkan kekuatan t3ntera Venetian yang kuat, suatu perikatan dibentuk oleh pemimpin-pemimpin Utara Itali, Aquileia dan Austria untuk mengurangkan pengaruh Venetian dalam perdagangan di Laut Mediterranean. Mereka mendudvki Grado, Muggia dan menghalau keluar Venetian daripada Dalmatia. Perikatan terpaksa menyerahkan kembali Wilayah-wilayah Hungary iaitu Zara, Trau, Spalato dan Ragusa kepada kerajaan Hungary.

P4rang berkala yang tercetus di antara Venetian dan Genoese di antara 1350 hingga 1381 menyebabkan Genoese hilang kawalan terhadap perdagangan di Timur Mediterranean dan Venice juga kehilangan beberapa buah wilayah seperti Conegliano yang dit4wan Austria, Treviso dit4wan oleh Carraresi dan Tenedos dit4kluk oleh Empayar Byzantine.

Kewujudan Venice sebagai kvasa maritim di Timur Laut Mediterranean dan sebagai kerajaan perantaraan perdagangan dari Timur dan Barat benar-benar menjadikannya seperti Melaka di Laluan Selat Melaka.

Kemunculan Melaka sebagai kvasa maritim dan perdagangan laut disamping kuasa-kuasa dunia lain di Asia Tenggara seperti Pasai, Ayuthaya, Majapahit dan Brunei menyaksikan Melaka mampu bermandiri dan menjadi pelabuhan terkaya di seluruh Kepulauan Melayu sehingga dicembvrui oleh Ayuthaya dan dis3rang beberapa kali. Namun, kekuatan t3ntera laut Melaka dan kebijaksanaan pemimpin bangsawan Melaka menjadikan ia sebuah kota perdagangan yang makmur, kaya-raya dan diyakini oleh pedagang untuk berniaga di sini.

Pada kurun ke-15, Kerajaan Republik Venice menjadi kerajaan maritim yang sangat kaya dan dikatakan kekayaannya lebih tinggi daripada empayar Byzantine sendiri. Venice turut menduduki Utara Semenanjung Itali bagi menyediakan laluan darat yang selamat kepada pedagang.

Venice dilaporkan mempunyai 3,300 kapal dengan 36,000 t3ntera laut pada kurun ke-15 untuk melindungi pedagangnya. Jumlahnya mestilah setara dengan jumlah kapal di Melaka kerana apabila pelayar Portugis sampai di Melaka, mereka merasa kagum dengan kehebatan Melaka dan disetarakan dengan Venice yang menguasai laluan perdagangan di Timur Laut Mediterranean.

Venice turut berjaya mengvasai seluruh kawasan pantai Dalmatia kerana kelemahan pemerintahan Kerajaan Hungary ketika itu. Doge Francesco Foscari (1423 – 1457) merupakan pemimpin Venice yang memiliki wilayah paling besar dan Era Pax-Venetica ialah pada zaman pemerintahannya.

Pada 29 Mei 1453, Constantinople jatvh ke tangan Sultan Muhammad Al-Fatih dan geopolitik di Timur Laut Mediterranean turut berubah. Walaupun telah menjadi wilayah takluk Uthmaniyah, Venetian tetap berjaya mengekalkan hak eksklusif perdagangan di sekitar Selatan Laut Aegean seperti mana di zaman Byzantine. Ini membuktikan Venetian juga seperti Melaka, bijak berdiplomasi dalam mengekalkan perdagangannya.

Walaubagaimanapun, p3rang antara Venice dan Uthmaniyah tercetus juga pada Tahun 1463 apabila Uthmaniyah menawan Kota Argos. Venice membuat pakatan dengan Hungary lalu meny3rang Kepulauan Yunani di Laut Aegean dan Bulgaria di bahagian daratan. Mereka berjaya mem3nangi beberapa pertempvran, namun berjaya dik4lahkan oleh Uthmaniyah pada tahun 1470 apabila Uthmaniyah menggerakkan téntera yang sangat ramai. Peristiwa itu menyaksikan Venice kehilangan Kubu Utama di Laut Aegean iaitu Negroponte.

Terdesak untuk meng4lahkan Uthmaniyah, Venice membuat perik4tan dengan Shah Parsi dan kvasa Eropah lain, namun hanya menerima bantuan yang kecil dan tidak dapat menghalang kemaraan Uthmaniyah.

Akhirnya, perjanjian damai termeterai pada Tahun 1479 dengan menyaksikan Uthmaniyah berjaya mengambil alih beberapa kawasan Venetian iaitu Argo, Negroponte, Lemnos Dan Scutari serta perlu membayar ufti tahunan sebanyak 10,000 emas ducati.

Venice turut terlibat secara aktif dalam kempen ket3nteraan di Eropah dan berjaya menguasai Kawasan Apulia dan Kepulauan Ionian membolehkan mereka menguasai lebih banyak jalur perdagangan maritim di Mediterranean.

Kehebatan Republik Venice dalam mengawal jalur perdagangan pada kurun ke-15 ini menyebabkannya dicemburui oleh kawan dan lawan. Oleh itu, semasa era penjelajahan dan Vasco Da Gama menjumpai Tanjung Pengharapan, mereka tidak menjumpai satu pun kota pelabuhan yang boleh menyaingi Venice, walaupun telah mengembara mengelilingi Afrika ke India.

Apabila tiba di Melaka, pihak kolonial Portugis merasa pelik dengan kemakmuran di kota tersebut. Lantas, setelah beberapa ketika berada di Melaka, mereka membuat andaian bahawa sesiapa sahaja yang menjadi tuan kepada Melaka, boleh menyaingi dan menundukkan dominasi Venice dalam perdagangan di Eropah.

Pada penghujung kurun ke-15, Venice berkemungkinan menjadi kota terkaya di dunia sebelah barat dan Melaka merupakan kota terkaya di sebelah Timur. Pada Tahun 1485, duta Perancis ke Venice menulis berkenaan Venice sebagai:

“Inilah kota yang paling makmur pernah saya lihat, dan pemerintahnya merupakan pemimpin yang sangat bijaksana”

Persamaan yang ketara di antara Melaka dan Venice menjadikannya mustahil seperti gambaran filem atau drama tempatan yang membayangkan Melaka seperti perkampungan nelayan dan tiada bangunan kekal yang menarik.

Masakan pelabuhan entreport terkaya di dunia Timur digambarkan seperti perkampungan nelayan semata-mata dan hanya tahu menggunakan keris dan lembing sahaja?

Sedangkan, dalam masa yang sama Uthmaniyah digelar Empayar M3riam dan kej4tuhan Constantinople kepada Kerajaan Uthmaniyah membuktikan kehebatan m3riam Uthmaniyah yang bisa meluluh runtuhkan tembok pert4hanan Constantinople yang mustahil ditembusi oleh 28 t3ntera Islam sebelumnya.

Mengapa Melaka sudah tidak ada bangunan Peninggalan Kerajaan Melayu dan Venice masih ada bangunan kerajaan asalnya?

Venice hanya jatuh pada penghujung kurun ke-18, sedangkan Kota Melaka tvmbang pada Tahun 1511, hampir 300 tahun bezanya. Semasa Portugis sedang mengvasai Melaka, mereka memb4kar pasar Melaka dan pasar tersebut hangus dijilat api.

Selain itu, banyak petempatan di Melaka dan kerajaan seterusnya menggunakan kayu sebagai bahan binaannya kerana iklim di Melaka yang panas dan lembab lebih sesuai menggunakan kayu dan beratapkan nipah bagi memastikan rumah tersebut kekal sejuk.

Penemuan batu laterit merah pada dinding bangunan Kolonial Belanda yang disorok di sebalik plaster Belanda memungkinkan binaan tersebut berasal dari zaman Melaka.

Venice ialah Melaka di Barat. Kekayaannya yang gilang-gemilang dan kehebatannya menguasai laluan perdagangan di Laut Mediterranean menyebabkan kerajaan-kerajaan set3ru terpaksa mencari laluan lain untuk mendapatkan barangan berharga seperti rempah ratus dan herba.

Dengan jatuhnya Kota Melaka dan penguasaan di Laut Banda, Portugis berjaya menyaingi perdagangan Venice lalu menj3rut sedikit tenggorok Venice daripada terus-terusan menguasai perdagangan di Eropah umumnya dan Eropah Barat khususnya. Kita perlu bandingkan Melaka seperti Venice di Itali dan selamilah kegemilangan kerajaan Melayu tersebut dari zaman berzaman.

RUJUKAN:

History of Venice, History world, retrieve from http://historyworld.net/wrldhis/PlainTextHistoriesResponsive.asp?historyid=aa43 dilayari pada 18 Februari 2020

Max Nisen (2012), How Globalization Created And Destroyed The City of Venice, retrieve from https://www.google.com/amp/s/www.businessinsider.com/the-economic-history-of-venice-2012-8%3famp dilayari pada 17 Februari 2020

Dario (2018), A Brief History of Venice, retrieve from http://www.venicebyvenetians.com/brief-history-venice/ dilayari pada 17 Februari 2020


Apabila Tibanya Winged Hussars…

Vienna pernah hampir ditakluk oleh Uthmaniyah yang membawa kelengkapan 150, 000 tentera dengan beratus-ratus meriam. Holy Roman Empire bakal jatuh ke tangan Uthmaniyah seperti mana Byzantine. Satu demi satu kerajaan Kristian Eropah akan menjadi sebahagian daripada Uthmaniyah. Empayar baru umat Islam ini sepertinya tidak dapat dihentikan lagi. Dan untuk mempertahankan Vienna, hanya 11, 000 orang tentera sahaja disitu menjadikan seorang tentera Vienna harus melawan 15 orang Uthmaniyah.

Kalau ini terjadi, barangkali seluruh Eropah akan bertukar menjadi sebuah negara Islam. Dan bukannya Kristian seperti yang kita kenal hari ini. Tentera Kristian yang bertahan dalam kota Vienna sedang diambang kekalahan. Strategi-strategi yang digerakkan oleh tentera Islam memang menjadi, sedang memb.un.uh moral mereka.

Dan kemudian, Winged Hussars, sejenis tentera penunggang kuda datang dari Poland membantai ketumbukan Uthmaniyah dari belakang yang sedang mengepung Vienna. Jannisari, meriam-meriam turki, dan tentera elit Turki yang lain tergamam dengan apa yang berlaku. Dibawah raja Poland, ada lebih 80, 000 tentera bantuan tiba dari segenap Eropah.

Winged Hussars memakai sayap di belakang mereka sebagai uniform tentera mereka. Ini memberikan gambaran yang para malaikat telah turun dari gunung-ganang yang mengapit Vienna, menyelamatkan umat Kristian daripada tentera Islam.

Bayangkan apa perasaan tentera Uthmaniyah mendengar derapan kuda dari sekeliling mereka sebelum melihat para tentera yang turun dari gunung sambil memakai sayap-sayap dibelakang mereka. Moral akan jatuh terus sebab mereka hampir menang selepas mengepung Vienna selama berbulan-bulan.

Dan Winged Hussars berjaya menyelamatkan Vienna daripada jatuh ke tangan umat Islam. Dan selepas itu, Uthmaniyah terus menjunam, menuju kejatuhannya sehingga digelar “Orang Sakit Eropah”. Tidak pernah bangkit dari kekalahan memalukan di Vienna itu.

Kalau Winged Hussars tidak datang ketika itu, nescaya Eropah yang kita kenal bukan seperti hari ini. Dan selepas itu, peristiwa ini menjadi inspirasi dalam babak-babak filem di seluruh dunia.

Misalnya dalam The Lord Of The Ring, Rider Of Rohan menyelamatkan kepungan tentera manusia dari Orc dari belakang, atau Knights of the Vale dalam siri Game Of Thrones menyelamatkan Jon Snow dan tenteranya yang dah dikepung dari segenap arah oleh Ramsey Bolton.

Selepas itu, orang Poland akan membangkitkan peristiwa ini, kepada bangsa Jerman. Mengenangkan pengkhianatan bangsa Jerman kepada mereka.

“Dulu, nenek moyang kami selamatkan kalian daripada tentera Islam. Dan kemudian, kalian membalas jasa kami dengan menakluk kami ketika Pe.ra.ng Dunia Kedua!”